“Makin Kita Mewahkan Anak, Makin Mewahlah Rezeki Kita…”

Dikurniakan isteri dan anak-anak merupakan satu rezeki Allah beri pada kita. Pesanan jangan kedekut dengan anak-anak sering kali kita dengar. Hal ini kerana anak-anak merupakan punca rezeki yang berterusan. Seperti perkongsian seorang bapa di Facebook, dimana dia mengulas tentang rezeki dan memberi nasihat agar tidak terlalu berkira dengan anak-anak yang diamanahkan oleh Allah SWT.
Baca juga: 10 Tanda Anak Selesa Dengan Kita, ‘Parents’ Kena Tahu!

“MAKIN KITA MEWAHKAN ANAK, MAKIN MEWAHLAH REZEKI KITA…”
Sekat rezeki anak, rezeki kita pun tersekat!
Ada orang kata beli mainan ni membazir. Sebenarnya ia bukan membazir tapi itu la rezeki anak-anak. Ada orang kata manjakan anak sangat tak elok. Apa dia nak kita beli.

Bagi saya tak ada rezeki yang tak elok. Semua rezeki elok. Anak di manjakan sejak kecil, itu pun rezeki dia. Ada anak, ibu ayah duit banyak pun belum tentu lagi dapat rasa manja-manja.

Rezeki anak-anak ni datang dalam pelbagai bentuk. Ada anak dapat rasa limpahan kasih sayang ibu ayahnya setiap masa tanpa di tagih. Ada anak susah nak dapat rasa kasih sayang walaupun selalu menagih di kasihi.
Macam-macam.. Memang la yang kerja banting tulang siang malam tu kita, tapi rezeki yang kita dapat mungkin datang dari rezeki anak-anak. Memang la yang mengurus dan menjaga ekonomi keluarga tu kita, tapi rezeki ekonomi kita ni mungkin datang dari rezeki anak-anak.
SALURKAN REZEKI PADA PENERIMA YANG SAH
Tambahnya lagi, kadang kala ibu bapa lupa rezeki dan kemewahan yang dikurniakan sekarang berpunca daripada amanah yang diberikan oleh Sang Pencipta.
Apa yang kita ada sekarang ni? Mungkin itu semua rezeki anak-anak. Kita ni cuma pemegang amanah je, wajib salurkan rezeki tersebut pada penerima yang sah. Silap hari, kita yang menumpang rezeki anak-anak rupanya. Allahu..

Makanya usah la kita berkira-kira dengan anak. Usah la kita bakhil sangat fikirannya. Tak ada bazirnya beli mainan jika itu buat anak rasa gembira dan teruja. Elak sewenangnya kita sekat rezeki anak-anak dengan kata membazir, tak penting, ngada-ngada dan sebagainya.
Mampu beli, tak mampu usah beli. Belum rezeki anak untuk dapat. Jangan terkejut! Makin kita mewah-mewahkan anak, makin mewah la rezeki kita datang mengalir kelak. Rezeki tak pernah terputus kalau kita tak sekat-sekat rezeki anak!
Sumber: Facebook Mohd Fhais Salim


Maksimum 17 Pelajar Sahaja Dalam Kelas Bila Sekolah Dibuka- Kementerian

Hari ini Kementerian Pendidikan telah memutuskan cadangan bahawa satu kelas hanya boleh menempatkan purata maksimum antara 16 dan 17 pelajar pada satu-satu masa, sebaik saja sesi persekolahan dibuka semula, kata Menteri Kanan (Pendidikan) Dr Mohd Radzi Jidin.
PASTIKAN PENJARAKAN SOSIAL

Katanya kementerian sudah pun membuat percubaan lapangan bagi menentukan jumlah pelajar yang wajar dalam satu kelas berdasarkan keluasannya, supaya penjarakan sosial dapat dilaksanakan untuk mengelak penularan Covid-19.
Mohd Radzi berkata, ia sebahagian daripada prosedur operasi standard (SOP) bagi pengurusan sekolah yang akan diperincikan, lapor Berita Harian.

Menurut beliau, jika dulu dalam kelas ada 35 orang tapi dalam keadaan baharu ini, tidak boleh ramai. Dalam konteks penjarakan sosial ini, paling ramai adalah 16 ke 17 orang dan bagi sekolah yang mempunyai kelas yang besar, jumlah pelajar boleh mencecah 20 orang.

KAWASAN PEMBELAJARAN YANG LEBIH LUAS

Hal ini bermakna, jumlah pelajar dalam kelas sebelum ini perlu dipecah dua. Selain itu, pihak berkuasa juga perlu melihat bagaimana nak jalankan pengajaran dalam dua kelas ini atau kelas dalam ruang kecil perlu dibawa ke dewan yang lebih besar sebagai contoh.
Justeru, kementerian sudah ada beberapa opsyen yang sedang dipertimbangkan bagi memastikan selepas Covid-19 reda dan mendapat nasihat daripada Kementerian Kesihatan, pelajar dapat kembali ke sekolah tanpa kita kompromi keselamatan para pelajar.
Sementara itu, Dr. Mohd Radzi juga berkata, SOP di kantin juga akan diperketatkan dengan memastikan ia tidak sesak.
Sumber: Berita Harian


Selain Menangis, Ini 7 Cara Bayi Berkomunikasi Dengan ‘Body Language’

“Apasal dengan Anas ni, dari tadi asyik pegang telinga dia sampai merah dah jadinya. Tengok tak ada apa pun kat telinga si kecil ni. Mesti ada yang tak kena ni. Nak bercakap, kita manalah faham bahasa tubuh bayi. Apa nak buat ni?”
Bukan mudah untuk mengetahui perasaan bayi kerana masih kecil dan tidak pandai bercakap. Biasanya bayi akan meluahkan melalui tangisan.

Jadi bagaimana nak tahu apa yang dirasai oleh bayi?
Lihat pergerakan yang dilakukan sewaktu menangis dan ketawa. Dari situ anda boleh mengetahui kehendaknya.

Foto Kredit: walmart.com

Selain Menangis, Ini 7 Bahasa Tubuh Bayi Yang Anda Perlu Fahami
Walaupun belum boleh boleh berkata-kata, mereka sebenarnya mampu mengisyaratkan sesuatu melalui bahasa tubuh bayi.
Jadi, mari kita cuba memahaminya.

1. Menendang kakinya
Ia mungkin bermakna: Bayi sedang merasa gembira dan seronok dengan keadaannya. Menendang-nendang kaki adalah salah satu cara menunjukkan yang bayi sedang gembira.
Foto Kredit: huffingtonpost.com
2. Melengkungkan badan
Ia mungkin bermakna: Bayi sedang dalam kesakitan atau rasa tidak selesa. Jika bayi melengkungkan badannya sewaktu menyusu, segera tukar kedudukan bayi agar dia selesa.
Foto Kredit: thestir.cafemom.com
3. Menghantuk kepala
Ia mungkin bermakna: Bayi meragam, rasa tak selesa atau dalam kesakitan. Jika bayi sering lakukan perbuatan ini dan dalam tempoh yang lama, segera bawa berjumpa doktor.
Foto Kredit: newhealthadvisor.com
4. Memegang telinga
Ia mungkin bermakna: Bayi sedang dalam mood gembira. Namun jika menangis sambil memegang telinga, bermakna dia dalam proses tumbuh gigi dan kurang selesa. Periksa telinga jika bayi sering memegang telinganya dengan kerap kerana ditakuti adanya jangkitan kuman di situ.
Foto Kredit: parents.com
5. Menggenggam tangan
Ia mungkin bermakna: Ia adalah perbuatan normal yang sering dilakukan oleh bayi. Tapi ia juga petanda yang dia sedang lapar atau dalam keadaan stress. Pastikan bayi diberi makan dan perhatian.
Foto Kredit: kidssurgeons.com
6. Mengangkat lutut
Ia mungkin bermakna: Bayi ada masalah pencernaan, perut tidak selesa, sembelit ataupun kentut. Ambil bayi dan urut badannya dengan perlahan agar lebih banyak angin dapat keluar melalui sendawa mahupun kentut. Jika anda menyusu, kurangkan pengambilan makanan yang boleh menyebabkan angin dalam badan.

7. Tangan terangkat-angkat
Ini mungkin bermakna: Reaksi bayi yang alert pada bunyi dan persekitaran. Bayi baru lahir memang mudah terganggu pada sebarang bunyi dan mengangkat tangan adalah respon yang normal.
Foto Kredit: momtastic.com
Pentingnya Memahami Bahasa Tubuh Bayi
Bukan mudah memahami apa yang dirasai dan diinginkan oleh bayi, namun jika tahu pergerakan yang dilakukan, dengan mudah anda memahami apa yang ingin disampaikan oleh bayi.
Jika diperhatikan, ternyata mereka memang mempunyai cara tersendiri untuk berhubung dengan kita.
Rugilah kalau tak dapat memahami bahasa mereka, bukan?


Dapatkah Anda Bezakan Senyuman Asli Atau ‘Fake’? Ini 3 Cara Mudah

“Alahai dia ni, ikhlas ke tidak tolong aku. Memanglah dari tadi senyum, tapi dia ingat aku tak tahu tafsir bahasa tubuh ke. Senyuman tu macam tak ‘real’ je…”
Selalunya, kebanyakan daripada kita akan tersenyum walaupun kita tidak berasa gembira.

Ramai yang melakukannya supaya dapat mewujudkan karakter yang lebih disenangi seperti dalam temuduga, menghadiri makan malam, jamuan, atau majlis keramaian.
Senyuman sememangnya penting kerana ia secara tidak langsung dapat menjadikan anda nampak lebih mesra, meyakinkan, dan senang didekati. Bukan itu saja, ia juga adalah faktor utama bagi anda yang berusaha menjadi model atau seseorang yang beraksi di hadapan kamera supaya anda tidak nampak kekok.

Jadi, bagaimana mengetahui ciri senyuman yang asli atau yang palsu?

Foto Kredit: crosswalk.com
Apa Ciri Senyuman Yang Asli?
Sebenarnya perasaan anda memainkan peranan penting dalam membaca bahasa tubuh. Lebih-lebih lagi wanita, mereka amat sensitif dan sering memiliki deria ke-7 dan mampu menyelami hati seseorang dengan hanya melihat pergerakan badan.
Menurut Guillaume Duchenne, iaitu doktor pertama yang menemukan teori senyuman ‘Duchenne’, terdapat 2 jenis otot yang akan terlibat dalam reaksi senyuman pada wajah anda.
Kedua-dua otot ini memainkan peranan penting dalam menyerlahkan keaslian senyuman anda.
1. Otot zigomatik major – Otot ini akan meluaskan pipi anda dan menampakkan gigi anda. Otot ini boleh dikawal oleh seseorang dengan mudah. Contohnya, apabila seseorang berkata “Senyum pada kamera!”
2. Otot orbikularis okuli – Otot kedua ini selalunya tidak dikesan pada senyuman ‘fake’. Otot ini akan menjadikan mata seseorang tampak lebih kecil dan menghasilkan sedikit kedutan pada bahagian tepi mata. Kedutan ini dikenali sebagai ‘crow’s feet’.
Foto Kredit: no-verbal.com
Belajar Bahasa Tubuh: 3 Rahsia Mengetahui Senyuman Palsu
1. Tiada Reaksi Pada Bahagian Atas Wajah
Seperti yang dinyatakan dalam ciri senyuman asli di atas, kita boleh mengetahui jika seseorang itu memberi senyuman palsu apabila dia tidak menunjukkan sebarang pergerakan pada bahagian atas wajah ketika sedang senyum.
Contohnya, cuba lihat contoh gambar di bawah. Cuba tutup mulutnya dengan tangan anda. Tahukah anda yang mana sedang senyum? Tentu boleh, bukan?
Otot-otot wajah memainkan peranan apabila anda benar-benar tersenyum. Sebab itulah kata orang, kalau selalu senyum nanti awet muda!
Foto Kredit: drewdating.com
2. Tiada Kedutan ‘Crow’s Feet’
Ini adalah petanda yang kedua untuk anda menentukan senyuman yang asli atau dibuat-buat.
Lihat pada perbandingan kedua-dua wajah Justin Bieber di bawah untuk mengenalpasti dengan lebih tepat.

3. Tidak Menampakkan Gigi Bawah
Kalau seseorang benar-benar tersenyum, gigi yang akan ternampak adalah gigi atas. Ini adalah kerana tindakan otot zigomatik major tadi yang akan menarik ‘senyuman‘ anda ke atas.
Jika seseorang berpura-pura, biasanya dia akan senyum terlalu luas sehingga menampakkan kesemua gigi, termasuklah gigi bawah.
Walaubagaimanapun, ia juga bergantung kepada bentuk mulut seseorang kerana kadangkala ia tetap berlaku walaupun seseorang senyum dengan seikhlas hati.
Jadi, tips ketiga ini perlu digunapakai dengan lebih berhati-hati.

Setelah mengetahui 3 tips di atas, cuba anda bezakan antara kedua-dua senyuman ini.
Yang mana asli dan yang mana yang palsu?
Foto Kredit: theguardian.com
Senyuman Yang Asli Biasanya Akan Menyebarkan Aura Positif
Senyuman asli biasanya sangat mudah merebak dan dapat menggembirakan ramai orang.
Tetapi, walaupun senyuman penting dalam komunikasi, kita haruslah sentiasa jujur dengan perasaan dan juga perhubungan.
Oleh itu, sekiranya anda tidak berasa gembira dan mempunyai seseuatu untuk diperkatakan, luahkanlah sebelum pasangan anda mengetahui rahsia senyuman ‘fake’ melalui bahasa tubuh yang anda perlihatkan.
Bukan itu saja, penting juga untuk anda tahu untuk senyum dengan betul kalau nak ambil gambar atau ‘selfie’ supaya wajah anda nampak benar-benar ceria dan menyerlah!


Orang Ramai Kena Tahu Apa Beza Label ‘Guna Sebelum’ & ‘Baik Sebelum’ Dekat Makanan

Setiap kali membeli makanan, pasti kita tidak akan terlepas untuk melihat satu label wajib di pek makanan tersebut iaitu tarikh luput makanan atau expired date. Kalau anda perasan, ada label yang menyatakan guna sebelum dan ada label yang menyatakan baik sebelum makanan tersebut? Apakah maksud baik sebelum dan guna sebelum ini?
Buat anda yang tertanya-tanya apakah perbezaan antara dua label ini, berikut merupakan penjelasan supaya anda tidak tersalah makan makanan yang sudah tamat tarikh luput. Sakit perut dibuatnya!

Baca juga: Cara Buat Jem Tart Nanas Homemade, Biskut Jadi Tahan Lama & Tak Hitam!
MAKSUD BAIK SEBELUM DAN GUNA SEBELUM DEKAT LABEL MAKANAN?
Ramai tak tahu beza ‘Guna Sebelum’ & ‘Baik Sebelum’ dekat label makanan/minuman. Selalunya kita tengok tarikh expired tu je. Sebenarnya ada beza & mesti ada sebab kenapa ada label macam tu.

1.GUNA SEBELUM/ USE BY

– Tarikh akhir produk tu SELAMAT untuk dimakan/diminum.
– Biasanya produk yang cepat rosak & tak boleh simpan lama, contoh daging, susu, kek, roti, telur & etc.
– Kena BUANG serta merta lepas tarikh tu.
2.(BAIK SEBELUM/BEST BEFORE)

– Tarikh untuk tunjuk KUALITI produk sampai tarikh tu.
– Lepas pada tarikh tu, dah TAK BOLEH dijual sebab dah kurang kualiti, contoh hilang kesegaran, tekstur, aroma, rasa & nutrisi asal dia.
– Tapi produk tu still selamat untuk dimakan/diminum
– Cuma kita kena tengok produk tu ada tak perubahan rupa (berkulat, berlendir, keladak, pembentukan lapisan cecair), warna (berubah dari yang asal), bau (tengit) & rasa (tengit, masam)
So, untuk panjangkan jangka hayat makanan/minuman korang, simpan kat dalam peti ice (freezer/chiller).
Sebab suhu rendah dia lambatkan proses tindakbalas kimia bahan dalaman produk tu, so pertumbuhan kulat & aktiviti bakteria perosak dia jadi slow.
Sumber: Twitter @anisssurayaaa


Maksud Di Sebalik Warna Emoji ‘Hati’…Barulah Tak Salah Faham Bila Guna!

Emoji di telefon pintar merupakan sistem yang dicipta untuk menggambarkan perasaan manusia. Jika dulu simbol <3 dihantar kepada pasangan atau keluarga dalam menunjukkan rasa cinta dan kasih sayang.
Kini, semakin dunia bergerak ke hadapan simbol itu telah bertukar wajah dalam bentuk emoji yang berbentuk ‘hati’ dalam pelbagai warna dan jenis untuk menggambarkan dengan lebih jelas perasaan cinta seseorang itu.

Baca juga: Tips Didik Anak Tidur Berasingan, Elak Undang Isu Jenayah Di Kemudian Hari!
MAKSUD DI SEBALIK WARNA EMOJI ‘HATI’…

Namun, tak ramai yang tahu tafsiran warna dan jenis di sebalik emoji hati ini. Oleh itu, mari baca penerangan daripada petikan The Sun, untuk tahu lebih lanjut supaya perasaan yang anda ingin sampaikan kepada si dia lebih jelas.

Kadangkala untuk mengungkapkan rasa cinta pada si dia yang disukai, sangat sukar untuk ditafsir melalui kata-kata. Lantaran itu, biar emoji hati yang berbicara mewakili diri untuk meluahkan perasaan itu.
Tetapi apakah maksud di setiap itu? Di sini, kami kongsikan panduan emoji terbaik untuk ikon dan makna di sebalik setiap simbol hati…
Apakah maksud emoji hati yang berbeza?
Terdapat pelbagai jenis emoji hati yang tersedia untuk digunakan, tetapi yang mana satu yang sesuai untuk digunakan dan apakah maksudnya?
Menurut Wired, setiap ikon hati ini mempunyai maksud yang berbeza.
1. HATI PUTIH
Maksud
Hati putih boleh digunakan untuk tunjuk rasa cinta yang murni, tidak boleh dipisahkan. Ianya juga melambangkan kesucian dan kasih sayang.
Kegunaan:
Simbol hati ini boleh digunakan untuk mewakili kasih sayang ibu bapa terhadap anak, atau cinta yang akan bertahan walaupun diuji dengan waktu.
2. HATI MERAH

Maksud
Hati merah ini mewakili cinta sejati yang tiada tandingan.
Kegunaan:
Ia boleh digunakan untuk menyampaikan rasa keghairahan dan cinta kepada pasangan.
3. HATI HITAM

Maksud:
Sesetengah pengguna internet memilih hati ini apabila mereka cuba menyatakan satu bentuk jenaka sensitif. Selain digunakan untuk menyatakan jenaka yang sensitif, hati hitam juga melambangkan kesedihan.
Kegunaan:
Berlawanan konteks dengan hati merah, ikon ini mewakili kesedihan atau kesakitan.
4. HATI KUNING

Maksud:
Hati kuning bermaksud kegembiraan dan persahabatan.
Kegunaan:
Di Snapchat, ikon hati ini akan muncul di sebelah nama orang yang paling digemari.
5. HATI HIJAU

Maksud:
Nama lain untuk ikon ini adalah ”emoji hati cemburu”. Digunakan untuk menggambarkan perasaan cemburu dan kehidupan yang sihat.
Kegunaan:
Selain menunjukkan perasaan iri hati, ia kadangkala melambangkan kehidupan organik dan sihat.
6. HATI UNGU

Maksud:
Di sebalik maksud hati ungu ialah perasaan sensitif dan melafakan perasaan kasih sayang, selain bermaksud kemewahan.
Digunakan:
Apabila pengguna di media sosial berkongsi gambar solekan atau pakaian mereka, mereka selalunya akan menanda simbol hati ungu.
7. HATI BIRU

Maksud:
Emoji hati biru menunjukkan kepercayaan, keamanan dan keharmonian.
Kegunaan:
Ikon ini telah diterima pakai oleh mereka yang cuba menunjukkan sokongan untuk Kesedaran Autisme.
8. HATI JINGGA

Maksud:
Hati jingga bermaksud persahabatan dan ambil berat. Anda mungkin ingin menggunakan emoji ini untuk menunjukkan perasaan tenang, penjagaan dan keselesaan kerana warna itu sering dikaitkan dengan kehangatan dan cahaya.
Kegunaan:
Boleh dihantar kepada rakan sebagai tanda sokongan dan memberi semangat.
9. HATI BERDEGUP

Maksud:
Maksud disebalik emoji hati berdegup ialah sebagai penggera jantung dan menunjukkan bentuk intensif emoji hati klasik.
Kegunaan:
Ia sering digunakan oleh mereka yang mempunyai perasaan gementar atau berdebar apabila menghantar mesej kepada orang yang disayangi.
10. HATI MEMBESAR

Maksud:
Emoji hati semakin membesar yang mempunyai hati di dalam hati, bermakna saiz hati atau perasaan cinta seseorang semakin besar dan mendalam.
Kegunaan:
Ia digunakan untuk menunjukkan perasaan yang semakin memutik dan kadang-kadang digunakan oleh pengirim mesej yang berasa seperti sedang jatuh cinta.
11. HATI RETAK

Maksud:
Emoji hati retak bermaksud perasaan yang sedang merana sinonim dengan situasi patah hati atau cinta telah berpaling.
Digunakan:
Ia sering digunakan untuk mewakili perasaan menderita, pengkhianatan dan hilang kepercayaan.
12. HATI BERKILAU

Maksud:
Hati yang memantulkan kilauan ini menunjukkan emosi nakal dan cinta yang manis. Menurut, Dictionary.com, hati berkilau bermaksud “menunjukkan cinta dan kasih sayang, selalunya dengan nada gembira, suka bermain atau manis”.
Kegunaan:
Emoji hati berkilau, juga dikenali sebagai emoji bintang hati, sering digunakan oleh Instagrammer untuk menarik perhatian pengikut mereka.
13. HATI BERTANDA SERU

Maksud:
Hati tanda seru ialah emoji yang sesuai apabila anda bersetuju sepenuhnya dengan seseorang atau menunjukkan keghairahan anda pada sesuatu topik.
Kegunaan:
Anda boleh memilih hati ini jika anda bersetuju sepenuhnya dengan seseorang, atau ingin menunjukkan keterujaan anda.
14. HATI DIPANAH

Maksud:
Maksud di sebalik hati dipanah ialah jatuh cinta atau semangat yang kuat. Hati yang menampilkan anak panah seperti Cupid, mewakili jatuh cinta atau pasangan baru.
Kegunaan:
Gunakan ini pada permulaan percintaan untuk menunjukkan anda terpikat, atau gunakan pada Hari Valentine untuk menunjukkan semangat cinta itu masih ada.
15. DUA HATI

Maksud:
Emoji dua hati bermaksud cinta yang sedang mekar dan masih saling mencintai.
Kegunaan:
Anda boleh memilih simbol ini untuk menunjukkan cinta dan semangat bersama pasangan serta untuk menunjukkan rasa romantik.
16. HATI REBEN

Maksud:
Emoji hati dengan reben melambangkan hati sebagai hadiah. Lebih tepat lagi, anda memberikan hati anda kepada seseorang seperti anda memberi si dia hadiah sebuah hati.
Kegunaan:
Hantar emoji ini kepada si dia yang anda terpikat untuk menunjukkan kesetiaan anda.
Sumber: The Sun


Ini Sebenarnya Maksud Garis Hitam Pada Perut Ibu Mengandung

“Sejak perut makin membesar ni, makin jelas garis hitam di perut. Orang kata kalau ada garisan jelas macam ni, dapat anak lelaki, ye ke?”
Garisan hitam atau berwarna gelap yang menegak dari kawasan bawah pusat hingga ke bahagian kemaluan ini amat sinonim dengan wanita hamil. Ia biasanya muncul pada usia kehamilan 23 minggu atau trimester kedua.

Sebenarnya garisan ini memang ada pada setiap orang dan dikenali sebagai linea alba. Apabila linea alba ini menjadi semakin jelas dan berubah menjadi warna gelap, ia dikenali sebagai linea nigra.
5 Perkara Tentang Garis Hitam Di Perut Ibu Mengandung
1. Bukan Penentu Jantina Bayi Dalam Kandungan
Orang lama rajin mengaitkan garis hitam di perut ibu hamil ini sebagai cara menentukan jantina bayi dalam kandungan.

Menurut telahan mereka, kalau garisan ini berhenti sampai pusat maksudnya anak dalam kandungan adalah anak perempuan. Sebaliknya apabila garis hitam tersebut sampai ke atas perut (hingga ke abdomen) maksudnya anak dalam kandungan itu lelaki. Ada juga bidan-bidan kampung yang kata perempuan yang ada garisan yang ketara maksudnya dia akan mudah bersalin nanti.

Walaupun kadangkala ianya tepat, namun sehingga kini tiada fakta saintifik yang dapat mengesahkan kenyataan tersebut.
Foto Kredit: s3.amazonaws.com
2. Garis Hitam Terjadi Akibat Perubahan Hormon
Hampir semua ibu yang mengandungkan anak pertama akan mengalami perubahan pada kulit. Hormon yang aktif semasa mengandung bukan sahaja berperanan menyokong perkembangan bayi serta penghasilan susu badan, ia juga menyebabkan perubahan fizikal.
Dalam kes ini, hormon estrogen yang hadir merangsang sejenis hormon lain untuk dihasilkan iaitu hormon ‘melanocyte-stimulating hormone’. Hormon ini berperanan untuk menghasilkan pigmen pada sel yang mengandungi melanosit dan seterusnya membuatkan kulit kelihatan lebih gelap. Bukan garisan ini saja yang ketara, malah anda pasti perasan yang terdapat bahagian lain menjadi semakin gelap ketika mengandung seperti leher, pelipat dan kawasan sekitar areola.
Sesetengah wanita sensitif dengan perubahan hormon ini dan ada yang tidak. Oleh sebab itu, tidak semua wanita akan mendapati perubahan yang ketara pada kulitnya.
Foto KreditL shutterstock.com
3. Mungkin Petanda Kurang Asid Folik
Sebuah kajian yang dilaporkan dalam Journal of Family Medicine and Primary Care mendapati antara punca munculnya linea nigra ini ada kaitannya dengan kekurangan asid folik dalam tubuh.
Oleh itu, jangan mengabaikan pengambilan vitamin asid folik yang dipreskripsikan oleh doktor. Selain itu, anda juga boleh menambahkan sumber asid folik dalam diet harian dengan memakan sayuran berdaun hijau serta bijirin penuh.
Asid folik amat penting untuk perkembangan janin, mengelakkan anemia, mencegah kecacatan bayi dalam kandungan, serta menjaga kondisi kulit ibu hamil.

4. Bilakah Garisan Hitam Ini Akan Menghilang?
Mungkin sesetengah ibu hamil merasakan penampilan mereka kurang menarik dengan kemunculan linea nigra ini. Namun para ibu tidak perlu risau kerana garisan serta pigmentasi tersebut lazimnya bersifat sementara. Ia dijangka akan memudar dan hilang beberapa bulan selepas melahirkan bayi.
Walaubagaimanapun bagi sesetengah wanita, garis hitam ini mungkin tidak akan hilang sepenuhnya.
Foto Kredit: healthywomenx.com
5. Cara Menghilangkan Garis Hitam Pada Perut
Linea nigra bukanlah boleh dihilangkan dengan mudah. Sungguhpun begitu, garisan tersebut boleh menjadi kurang ketara dengan melakukan beberapa cara.
Anda boleh cuba gel atau krim yang berasaskan sumber semulajadi seperti cocoa butter atau gel vitamin E. Amalan ini bukan sahaja dapat mengurangkan garisan pada perut, malah dapat membantu mengurangkan strech mark pada kulit perut.
Selain itu, banyakkan makan makanan yang kaya dengan folat seperti buah-buahan serta sayuran hijau serta amalkan supplemen asid folik seperti yang disarankan oleh doktor.
Foto Kredit: medicalnewstoday.com
Jangan Percaya Mitos
Jadi sekarang anda dah tahu kan apa sebenarnya maksud garis hitam di perut ibu mengandung. Tanggapan bahawa ia mempengaruhi jantina bayi adalah mitos semata-mata. Jika ianya betul, itu hanyalah kebetulan saja.
Linea nigra bukanlah sesuatu yang perlu anda risaukan, bahkan ia menandakan perkembangan yang baik dalam tempoh kehamilan serta perubahan hormon yang sihat dan progresif untuk kesihatan anda dan bayi.
Jadi, tak ada apa yang perlu anda risaukan ya!


Maksud Generasi X, Y, Z, Baby Boomers & Perbezaannya Menurut Pakar

GENERASI APAKAH ANDA – BABY BOOMERS, GENERASI X, Y, Z ATAU ALPHA?
Mengikut tahun kelahiran, kita dikelaskan dalam kategori seperti Baby Boomers, Gen X, Gen Y atau Gen Z. Terdapat banyak stereotaip yang sering berlegar di media sosial mengenai generasi-generasi yang berbeza.

Ada yang melabel Baby Boomers sebagai berfikiran sempit, Generasi Y pula sering digelar sebagai jenis yang suka memberontak dan sebagainya.
Menurut sumber, kelompok Generasi X dan Generasi Y sekiranya dicampurkan menunjukkan dua kelompok ini mewakili 42% dari penduduk Malaysia.

Ertinya hampir separuh dari penduduk Malaysia adalah golongan generasi muda dan remaja yang berumur dalam lingkungan 11 hingga 44 tahun, manakala Generasi Z yang merupakan 38% dari jumlah penduduk merupakan kanak-kanak yang masih berada di bangku sekolah rendah.

Sejauh manakah kebenarannya dan apakah yang membentuk personaliti generasi ini secara majoriti?

Maksud Generasi X, Y, Z, Baby Boomers & Gen Alpha
Menurut pakar kajian perbezaan generasi (generational cohorts), Dr Alexis Abramson, tahun kelahiran kita sangat mempengaruhi tingkah laku, persepsi, nilai dan kelakuan kita.
Dari situlah, kita dapat melihat persamaan dalam generasi yang lahir pada lingkungan masa yang sama. Mari kita kenali ciri-ciri dan perbezaan generasi dengan lebih dekat.
Ini perbezaan dan ciri-ciri setiap generasi dan fakta tentangnya yang mungkin berguna untuk kita tahu!

Kredit infografik: McCrindle

Baby Boomers
Generasi yang lahir antara tahun 1946 dan 1964 sering digelar sebagai Baby Boomers kerana generasi ini lahir dengan jumlah yang drastik selepas Perang Dunia Kedua berakhir. Berusia antara 57 ke 75 tahun, generasi ini sedang meniti tahun-tahun terakhir dalam kerjaya, ada juga yang sudah bersara.
Baby Boomers juga selesa menggunakan media tradisional seperti radio, surat khabar dan televisyen. Namun begitu, 90% dari mereka mempunyai akaun Facebook untuk berhubung dengan rakan dan kawan lama.
Menurut Dr Abramson, generasi ini mempunyai ciri-ciri seperti :

Komited
Berdikari
Berdaya Saing

Antara stereotype lain yang membezakan Baby Boomers dengan generasi lain ialah mereka sukar untuk menerima perubahan atau “degil”.
Perkara ini dipercayai berpunca daripada perubahan teknologi yang begitu pantas sehingga mengganggu keselesaan gaya hidup mereka.

Baca juga: Cara Save Instastory Ada Muzik Tanpa Guna Aplikasi, Boleh Rupanya!

Generation X (Gen-X)
Gen X pula lahir di antara tahun 1966 hingga 1980. Ketika itu, teknologi berkembang pantas, namun tidaklah meluas seperti sekarang.
Oleh itu, generasi ini sering bergelut dalam menyesuaikan diri antara media digital dan bukan digital.
Terletak antara Baby Boomer dan Gen Y, mereka mempunyai tanggungjawab kewangan yang tinggi dalam membesarkan anak serta menjaga ibu bapa yang semakin tua.
Gen X pula sering dikaitkan dengan personaliti seperti :

Pandai Menyelesaikan Masalah
Rajin Mengkaji
Berfikiran Logik

Generation Y (Gen-Y) / Millenials
Juga digelar sebagai Millenials, generasi ini lahir di antara tahun 1980 hingga 1995.
Generasi inilah yang pertama membesar dengan zaman Millenium baru (awal 2000an), dan cukup terkesan dengan perkembangan teknologi yang begitu pesat ketika itu.
Mereka juga sering digelar sebagai ‘digital natives’ kerana telah merasai pengalaman menggunakan pelbagai media sosial sejak awal ia diciptakan seperti mIRC, Friendster, dan MySpace.
Hasilnya, generasi ini sangat bergantung kepada internet dalam apa jua urusan. Gen Y juga sering dikaitkan dengan personaliti seperti :

Yakin
Sering Rasa Ingin Tahu
Sering Mempersoalkan Banyak Isu – Personaliti ini biasanya kurang disenangi oleh generasi yang lebih tua yang jarang bersuara secara terang-terangan.

Kredit Foto : kasasa.com

Generation Z (Gen-Z)
Generasi ini lahir ketika teknologi sudah berkembang lengkap.
Lahir di antara tahun 1997 hingga 2012, majoriti daripada generasi ini memiliki handphone sendiri seawal umur 10 tahun.
Secara purata, generasi muda ini juga menghabiskan masa menggunakan handphone sehingga 3 jam sehari.
Gen Z biasanya memiliki personaliti seperti :

Bercita-cita tinggi
Yakin
Sangat Bergantung Pada Dunia Digital

Generation Alpha
Mereka yang lahir pada tahun 2010-2025  disebut dengan generasi alpha.
Generasi ini akan mengenal gajet dan sangat familiar menggunakan teknologi canggih lainnya walau umur mereka masih sangat muda.
Generasi alpha merupakan generasi dengan pertumbuhan tertinggi berbanding generasi lain. Menurut sumber, setiap minggu ada 2.5 juta anak dilahirkan di dunia.
Generasi Alpha juga dijangkakan akan memberikan impak pada dinamika dunia disebabkan mudahnya akses dan komunikasi secara global, maka anak-anak yang termasuk generasi ini mungkin akan lebih mampu memperluas kemampuan komunikasi linguistik mereka.
Namun, di sebalik kemudahan dan kecanggihan ini, mereka turut terdedah kepada ancaman cyber dan kesihatan mental kerana mudah dipengaruhi dengan media sosial.
Jadi sebagai ibu bapa, kita perlulah bertindak dan membantu menyeimbangkan penggunaan teknologi ini seiring dengan keperluan hidup dan kesihagan fizikal anak-anak ya.

Sama Tapi Tak Serupa, Semua Saling Memerlukan
Walaupun generasi-generasi ini sering dikategorikan dengan stereotaip berbeza di sosial media, kita masih hidup di dalam komuniti dan tahun yang sama ketika ini. Oleh itu, setiap generasi perlulah memainkan peranan dalam hidup bersama dan saling membantu antara satu sama lain.
Kelebihan dan kekurangan yang ada pada generasi masing-masing menguatkan lagi sebab mengapa tolong-menolong itu penting bagi memastikan semua bergerak seiring dalam mencapai kejayaan.
Lebih-lebih lagi dalam institusi kekeluargaan atau di tempat kerja, setiap individu boleh berkongsi dan bertukar pengalaman dengan generasi berbeza bagi meluaskan lagi pengetahuan.

Kredit Foto : psychologicalscience.org
Golongan yang lebih tua boleh berkongsi pengalaman dan nasihat yang berguna. Golongan muda pula boleh mengajar tentang penggunaan teknologi dan kemudahan serba moden kepada golongan yang lebih tua.
Pengkelasan generasi ini bukanlah dibuat untuk mengasingkan generasi kita dengan yang lebih muda atau tua. Jauh sekali ia dicipta sebagai ruang untuk provokasi atau mencari salah. Setiap generasi adalah istimewa dan melalui pengalaman yang berbeza dalam hidup.
Oleh itu, kita perlulah menghargai perbezaan serta ambillah peluang ini untuk memahami dan mempelajari perkara penting daripada generasi yang lebih arif.
Sumber rujukan:

Millennials, baby boomers or Gen Z: Which one are you and what does it mean?
https://www.bbc.co.uk/bitesize/articles/zf8j92p
How To Know If You’re Too Old To Call Yourself A Millennial
https://www.businessinsider.com/definition-of-generational-cohorts-2013-5
Baby Boomers, Gen X, Gen Y, Gen Z, and Gen A Explained
https://www.kasasa.com/exchange/articles/generations/gen-x-gen-y-gen-z?fbclid=IwAR3MMKKgA-NMVJ1fo2b9xgHO1og5gw6JZf2o7o0sQz76S2OVcv0Tyc0aSP4


Pening Nak Order? Ini Maksud & Jenis Kopi Yang Selalu Dijual Di Kafe

Sejak dah boleh dine-in ni, best juga kalau pekena kopi di café atau kedai kopi hipster pada hujung minggu. Macam-macam jenis kopi yang boleh kita nikmati.
Nak menyebutnya pun kadang-kadang sampai berbelit lidah.

Mengikut namanya, semua minuman kopi disediakan dengan cara berbeza mengikut namanya. Jangan sampai tersalah order pula!
Terdapat 3 kumpulan utama menu kopi iaitu :

Black Coffee – Kopi yang disediakan tanpa campuran susu, krim atau syrup.
Milk Based Coffee – Kopi yang disediakan dengan campuran susu bagi menghasilkan aroma kopi yang lebih berlemak.
Iced / Cold Coffees – Kopi yang disediakan sejuk sama ada diseduh dengan sejuk atau ditambah ais.

Jom kita kenali jenis-jenis kopi mengikut kumpulannya satu-persatu.

1. Jenis Kopi Hitam (Black Coffee)
Menu kopi dalam kumpulan black coffee kandungan kafeinnya lebih kuat membuatkan ia paling sesuai diminum pada waktu pagi atau bagi menghilangkan mengantuk.

i) Espresso

Kredit Foto : teacoffeecup.com
Espresso ialah kopi pekat yang dihasilkan daripada biji kopi yang disteam pada tekanan yang tinggi.
Disebabkan ia sangat pekat, espresso hanya akan disediakan dalam cawan kecil 30 ml.
Kalau anda perasan,Vincenzo selalu minum kopi ni.
Disebabkan kepekatannya, espresso sering digunakan sebagai base kepada minuman lain seperti Americano.

Kredit Foto : soompi.com

ii) Doppio
Doppio pula bermaksud dua kali ganda dalam bahasa Itali.
Dalam dunia kopi, ia bermaksud espresso double shot atau 2 sukatan espresso.
Doppio juga disediakan dalam cawan kecil seperti espresso.

iii) Americano
Americano pula dihasilkan dengan mencampurkan air panas pada espresso bagi mendapatkan secawan kopi panas.
Americano juga boleh disediakan secara sejuk dengan menambah ais.
Lebih kurang kopi ‘o’ lah tu kan?

Long Black
Sama ada espresso atau air panas yang dituang dahulu, ada bezanya tau!
Americano dibuat dengan mencampurkan air panas pada secawan espresso, Long Black pula dibuat dengan mencampurkan espresso pada secawan air panas.
Lapisan espresso yang kekal di permukaan ataslah yang membuatkan Long Black rasanya lebih pekat berbanding Americano.

Kredit Foto : kingsofcaffeine.com
2. Pilihan Kopi Susu (Milk Based Coffee)
Kalau anda sukakan rasa kopi lemak berkrim dengan rasa kepekatan kopi yang lebih rendah, milk based adalah yang paling sesuai untuk anda.
Sangat sesuai diminum pada waktu petang.
Antara menu milk based coffee yang popular di café ialah :
i) Flat White
Flat White tidaklah sama seperti White Coffee.
Sebaliknya, Flat White disediakan dengan mencampurkan espresso dengan steamed milk.
Rasa espresso masih mendominasi Flat White dengan susu menambahkan lagi rasa berkrim pada secangkir kopi ini.

Kredit Foto : littlecoffeeplace.com
ii) Cappucino
Cappucino juga mengandungi espresso dan susu.
Namun, apa yang membezakannya ialah Cappucino mengandungi 1/3 espresso, 1/3 foamed/frothed milk dan 1/3 steamed milk.
Sesetengah café juga menyediakan Cappucino dengan krim berbanding susu.

iii) Macchiato
Secara ringkasnya, macchiato ialah espresso shot yang ditambah dengan sedikit susu.
Seperti Doppio, macchiato juga dihidangkan di dalam cawan espresso yang kecil.
iv) Caffè Latte
Caffè Latte atau Latte pula ialah milk based coffee dengan kandungan susu paling tinggi antara semua jenis milk based coffee tetapi masih mengekalkan rasa espresso yang kuat.
Sering disamakan dengan Flat White, Latte sebenarnya mempunyai lebih banyak kandungan  foamed milk berbanding Flat White.

Kredit Foto : coffeeaffection.com
Latte juga lebih popular kerana sering dikaitkan dengan latte art yang sangat cantik dilukis menggunakan foamed milk di atas permukaannya.

v) Mochacchino / Mocha
Mochaccino atau mocha ialah sejenis minuman daripada variasi Caffè Latte yang mengandungi double shot espresso, foamed milk, dan perisa tambahan seperti cocoa powder atau chocolate syrup.
Rasanya yang tidak terlalu pahit menjadikan ia sesuai untuk yang baru berjinak-jinak untuk minum kopi.

Kredit Foto : teacoffeecup.com
3. Pilihan Jenis Kopi Sejuk (Iced / Cold Coffee)
Iced coffee pula sesuai bagi yang sukakan aroma kopi dengan rasa sejuk yang menyegarkan.
Ada dua cara membuat iced coffee iaitu diseduh secara sejuk (cold brew) atau dibuat secara panas kemudian ditambah dengan ais, susu sejuk atau ais krim.
i) Cold Brew Coffee
Cold brew dibuat dengan mencampurkan air sejuk yang dicampurkan dengan serbuk kopi dan dibiarkan semalaman.
Sesetengah café menjual cold brew coffee di dalam botol kaca.
Cold brew coffee juga diminati ramai kerana kadar kafeinnya yang lebih rendah.

Kredit Foto : brotenders.com
ii) Frappe
Frappe mengandungi serbuk kopi, ais, susu dan gula yang diblend dan ditambah whipped cream di atasnya.
Frappe tidaklah sama dengan Frappucino yang dijual di Starbucks.
Berbanding Frappe yang dibuat hanya menggunakan kopi sebagai asas, Frappucino Starbucks pula boleh dihasilkan daripada pelbagai base lain seperti coklat, vanilla, matcha dan sebagainya.

Kredit Foto : hy-vee.com
iii) Affogato
Affogato pula sifatnya lebih kepada pencuci mulut berbanding minuman.
Ia diperbuat daripada aiskrim vanilla yang dituang dengan espresso.

Kredit Foto : pinterest.com
Baca juga: Cara Pilih Jenis Susu Di Pasaran Ikut Label & Kandungan Supaya Tak Tersalah Beli
Mana Satu Jenis Kopi Pilihan Anda?
Mana satu kopi yang dirasakan sesuai dengan cita rasa anda?
Semua jenis kopi ada rasa yang berbeza dan kepekatan rasa kopi yang unik.
Untuk mencelikkan mata di waktu pagi, pesanlah kopi dari jenis Black Coffee.
Untuk rasa yang kurang pekat dan berlemak, milk based coffee pula lebih sesuai diminum pada waktu petang.
Bila anda faham maksud di sebalik menu kopi, dapatlah anda order lebih banyak jenis minuman di café mengikut kesesuaian keadaan dan selera anda kan?

Sumber rujukan :

A Complete List Of Every Type Of Coffee Drink
https://www.homegrounds.co/types-of-coffee/
16 Different Types Of Coffee Explained (Espresso Drink Recipes)
https://www.teacoffeecup.com/recipe/different-types-of-coffee-explained-espresso-drink-recipes/


Oh, Baru Tahu! Ini Maksud Kod Plastik Yang Selamat Untuk Diguna Semula

Perasan tak, bila kita minum air mineral atau guna bekas plastik, akan ada satu cop segitiga bernombor iaitu kod plastik di bahagian permukaan bawah atau labelnya.
Sistem kod ini telah dicipta oleh The Society of Plastics Industry (sebuah persatuan perdagangan di Amerika Syarikat) pada tahun 1988 bagi tujuan kitar semula.

Sistem kod ini terdiri daripada Nombor 1 hingga 7.
Setiap nombor pada simbol kitar semula tersebut menunjukkan jenis-jenis bahan plastik yang digunakan untuk menghasilkan pembungkus atau bekas makanan dan minuman plastik.

Kebanyakan bahan pembungkus atau bekas makanan / minuman plastik diperbuat daripada enam (6) jenis resin yang biasa: polyethylene terephthalate (PET atau PETE), high-density polyethylene (HDPE), polyvinyl chloride (PVC atau V), low-density polyethylene (LDPE), polypropylene (PP) dan polystyrene (PS).
Setiap jenis resin ini diwakili oleh ‘nombor’ di bawah Sistem Kod Identifikasi Plastik.
Jom Kenali Jenis / Kod Plastik Yang Selamat Untuk Diguna Semula!

Kod 1: POLYETHYLENE TEREPHTHALATE (PET) – Biasanya Pada Botol Air Mineral
Dikenali dengan singkatan PET atau PETE.
Plastik jenis ini selalu digunakan dalam industri minuman berbungkus seperti air mineral, jus, dan minyak.
Jika botol ini terdedah kepada suhu tinggi atau bahan pencuci, ia boleh terurai dan membebaskan bahan kimia berbahaya iaitu antimoni.
Tidak disyorkan untuk guna semula.
Kod 2: HIGH-DENSITY POLYETHYLENE (HDPE) – Biasanya Pada Botol Susu
Dikenali sebagai HDPE.
Jenis plastik ini diperbuat daripada petroleum dan mempunyai tekstur yang keras, tidak lutsinar dan tahan suhu tinggi.
HDPE biasanya digunakan dalam pembuatan alat permainan kanak-kanak, bekas sabun pencuci, jar susu dan juga kerusi/meja lipat.
Belum ada kajian yang menunjukkan bahawa plastik jenis ini berbahaya.
Namun begitu kebanyakan plastik jenis ini digunakan sebagai bekas penyimpanan barang bukan jenis makanan.
Kod 3: POLYVINYL CHLORIDE (PVC) – Biasanya Pada Pelampung
Juga dikenali sebagai PVC variasi polimer termoplastik.
Plastik jenis ini selalunya dicampur dengan phthalates (sejenis plastisizer) untuk menjadikan plastik jenis ini lebih lembut dan boleh dilenturkan.
Contoh bahan seperti shower cap, tilam air, alat permainan mandi kanak-kanak, plastik yang boleh ditiup seperti pelampung dan juga pakaian.
Plastik jenis ini bertoksik dan tidak selamat digunakan untuk tujuan penyimpanan makanan.
Antara toksik tersebut adalah seperti plumbum, DEHA, Dioxins, Ethylene dichloride, dan juga Vinyl chloride.
Kesan buruknya terhadap kesihatan termasuklah kurang berat badan sewaktu lahir, masalah pembelajaran dan tingkahlaku dikalangan kanak-kanak, sistem imunisasi badan yang rendah, gangguan hormon, kanser, kecacatan waktu lahir dan juga perubahan genetik.
Kod 4: LOW-DENSITY POLYETHYLENE (LDPE) – Biasanya Pada Beg Plastik
Juga dikenali secara ringkasnya sebagai LDPE.
Seperti HDPE, LDPE juga adalah termoplastik yang diperbuat daripada petroleum. Plastik jenis ini mudah lentur dan kuat tetapi boleh dikoyakkan.
Ia selalunya digunakan untuk lapisan dalam dan luar kotak minuman (menjadikan kotak tersebut kalis air), bakul plastik beli-belah, dan juga bahan pembungkus.
Setakat ini belum ada kajian yang menunjukkan bahawa plastik jenis ini berbahaya atau memberi kesan terhadap kesihatan kita.
Oleh itu, boleh dikatakan plastik jenis ini selamat untuk digunakan semula untuk tujuan penyimpanan makanan atau minuman.
NOTA: Bekas penyimpanan makanan jenama ‘Tupperware’ mempunyai kod no 4
Baca juga: 7 Cara Hilangkan Bau Tak Sedap Dalam ‘Tupperware’ & Bekas Makanan
Kod 5: POLYPROPYLENE (PP) – Biasanya Pada Bekas Plastik Tahan Microwave
Polypropylene atau PP adalah polimer termoplastik.
Plastik jenis ini besifat tahan lasak, kuat, tahan kepada suhu tinggi dan juga boleh menghalang kelembapan daripada memasuki bahan yang dilindunginya.
PP selalunya digunakan sebagai bekas yogurt, bekas marjerin, gelas plastik, botol susu bayi, barang dapur, bekas plastik microwave.
PP selamat digunakan.
Belum ada kajian menunjukkan bahawa plastik jenis ini berbahaya jika digunakan semula.
Kod 6: POLYSTYRENE ATAU POLISTIRENA (PS) – Bekas Makanan Styrofoam
Polystyrene yang dikenali secara ringkasnya sebagai PS adalah plastik yang berasaskan petroleum.
Ianya selalunya wujud dalam keadaan keras ataupun dalam bentuk styrofoam.
Polistyrene digunakan secara meluas dalam pembungkusan dan juga sebagai penebat haba.
Contoh kegunaan yang sangat meluas ialah bekas bungkus makanan yang berbentuk Styrofoam berwarna putih (bekas polistrin).
Styrene (asas molekul polystrene) diklasifikasikan sebagai bahan beracun oleh IARC.
Pendedahan dalam jangka masa panjang kepada styrene (polystyrene) akan mengakibatkan kesan neurotoksik (cepat letih, rasa gugup yang keterlaluan, dan kesukaran untuk tidur), hematologi (menjejaskan kandungan darah), cytogenetic (kecacatan genetik), dan juga kesan karsinogenik.
Kod 7: LAIN-LAIN (OTHERS)
Plastik yang mempunyai kod nombor 7 adalah plastik yang mana bahan asasnya tidak dapat ditentukan dengan jelas.
Kod nombor 7 bermaksud lain-lain yang mana ia mungkin mengandungi bahan beracun dan juga tidak.
Selalunya ia dilabelkan dengan ringkasan PC, yang bermaksud Polycarbonate yang mana mengandungi BPA dan bahaya kepada kesihatan kita.
Biasanya plastik dengan kod nombor 7 ini digunakan untuk pendawaian elektrik, bekas CD atau DVD dan juga botol bayi.
Elakkan daripada memakai semula botol plastik yang mempunyai kod no 7 kerana kita tidak pasti sama ada plastik yang digunakan memudaratkan kesihatan atau tidak.

*Sumber: KKM, Food Safety Malaysia


Tahukah Anda Maksud ‘Sebenar’ Di Sebalik Label Makanan Sihat Ini?

“Macam-macam label makanan sihat digunakan pada produk makanan di pasar raya ni. Sampai keliru aku nak pilih yang terbaik antara semua. Yang itu ok, yang hujung sana pun ok, ishhh pening nak fikir. Susah-susah ambil sajalah semua dan bayar”.
Siapa kata senang nak cari bahan makanan di pasar raya?

Memang banyak pilihan, tapi tak ramai yang benar-benar faham apabila membaca kandungan nutrisinya, terutamanya apabila mencari label makanan sihat.
Adakah Makanan Ini Benar-benar Menyihatkan?
Kini, terdapat banyak label makanan sihat seperti organik, ‘low fat’, ‘less sugar’, ‘less fat’, ‘fresh product’, dan banyak lagi yang susah nak sebut.

Tapi, adakah makanan dengan label ini benar-benar baik untuk kesihatan seperti yang diwar-warkan?

Walaupun ramai yang berhati-hati dalam membeli barang keperluan rumah, kadangkala sesetengah label bukanlah ‘sihat’ seperti yang kita sangkakan.
Maka, cuba fahami dulu beberapa label makanan sihat yang biasa dilihat ini.
Foto Kredit: invitehealthblog.com
Maksud ‘Sebenar’ Di Sebalik Label Makanan Sihat
1. Organik
Selalu kita dengar: Organik bermakna lebih bagus untuk kesihatan.
Fakta: Organik bermaksud tiada penggunaan racun serangga dalam proses penanaman. Tapi, tiada bukti mengatakan produk ini lebih kandungan nutrisi.
Apa pun, jika ia melibatkan buah-buahan organik seperti buah epal, pic dan sebagainya, pastikan ia juga dicuci dengan bersih dan jika boleh, buang kulitnya sebelum dimakan.
2. Bijirin Penuh
Foto Kredit: thegoodshoppingguide.com
Selalu kita dengar: ‘Go whole grains or nothing’
Fakta: Sumber terbagus untuk fiber kerana ia dapat mengenyangkan perut dalam tempoh lama.
Ia juga bagus untuk kesihatan kerana dihasilkan daripada bijirin sepenuhnya.
3. ‘Low-fat’
Selalu kita dengar: ‘Low fat’ =sihat
Fakta: Periksa dahulu kandungan ‘Fakta Nutrisi’ yang terdapat pada produk ‘Low-fat’ ini sebelum membeli.
Adakah ia betul-betul kurang lemak seperti yang dikatakan?
Elak beli produk yang tinggi kandungan garam, gula, lemak, lemak tepu dan kalori.
4. 100% Jus Buah
Foto Kredit: healthfood.com
Selalu kita dengar: Dihasilkan daripada buah-buahan asli dan segar
Fakta: Tiada air jus terutamanya dalam kotak yang 100 peratus dihasilkan daripada buah jika dibandingkan dengan buah-buahan segar atau yang diperah sendiri.
Ini kerana jus buah dalam kotak dengan label ‘fruit juice drink’ biasanya tinggi kandungan gula.
5. Produk Segar
Selalu kita dengar: Lagi segar produk, lagi bagus
Fakta: Kebanyakan produk segar ini didinginkan pada suhu terendah untuk mengekalkan kandungan nutrisi di dalamnya.
Bukan sahaja anda dapat produk yang segar malah bagus untuk kesihatan.
6. Produk Tenusu
Foto Kredit: svsaqua.com
Selalu kita dengar: Semua produk tenusu menggemukkan
Fakta: Meskipun kaya dengan sumber kalsium, protein dan vitamin D, produk tenusu juga tinggi lemak, kolesterol dan kalori.
Jika ingin mendapatkan sumber kalsium, ambil susu dengan ‘fat-free’ atau yogurt dengan kandungan gula rendah.
7. Makanan Sejuk Beku
Selalu kita dengar: Kurang kandungan nutrisi
Fakta: Elak beli makanan sejuk beku yang tinggi lemak dan garam serta yang perlu digoreng terlebih dahulu.
Memandangkan ramai yang sudah beralih kepada makanan jenis ini pastikan ia mengandungi protein, sayur-sayuran dan bijirin penuh.
Foto Kredit: crunchyfamily.com
Buat Pilihan Bijak!
Kaji kandungan nutrisi dengan membaca label makanan sihat ini terlebih dahulu untuk mengetahui kandungan kalsium, protein, garam, gula, kalori dan sebagainya.
Tidak semua yang diwar-warkan itu betul 100%.
Nilailah sebelum anda membuat pembelian demi kesihatan anda seisi keluarga.


Maksud Sistem Pelekat Warna Pada Laporan Kehamilan Si Ibu, Baru Tahu!

Setiap kali anda berkunjung ke klinik kesihatan untuk melakukan pemeriksaan kehamilan, pasti ada sahaja pelekat atau sticker berwarna yang dilekatkan pada buku laporan kesihatan kita. Jangan ingat pelekat ini hanya pelekat biasa kerana ia adalah penilaian tahap risiko kehamilan si ibu. Jom kita baca perkongsian pakar mengenai maksud di sebalik warna sticker ini.
PENGENDALIAN KES-KES KEHAMILAN MENGIKUT SISTEM TAG WARNA
Sistem ini mempunyai penggunaan 4 tag warna. Penentuan tag warna ini adalah berdasarkan kepada penilaian faktor risiko ibu semasa lawatan ke klinik/rumah.

TAG MERAH

Rujukan segera ke Hospital dan pengendalian selanjutnya adalah bersama (shared care) Pakar O&G dan Pakar Perubatan Keluarga

TAG KUNING

Rujukan untuk pengendalian oleh Pakar O&G Hospital/Pakar Perubatan Keluarga, dan penjagaan selanjutnya boleh dilakukan bersama (shared care) Pegawai Perubatan dan Jururawat Kesihatan
TAG HIJAU

Pengendalian di Klinik Kesihatan oleh Pegawai Perubatan dan Kesihatan dan pengendalian selanjutnya boleh dilakukan bersama Jururawat Kesihatan/Jururawat Masyarakat di bawah pengawasan Pegawai Perubatan
TAG PUTIH

Penjagaan oleh Jururawat Kesihatan/Jururawat Masyarakat di Klinik Kesihatan dan Klinik Desa (sekiranya tiada terdapat faktor risiko yang disenaraikan dalam kod merah, kuning dan hijau, ibu diberi kod warna putih) Di dalam situasi yang tertentu khususnya di kawasan pedalaman, di mana tidak terdapat Pegawai Perubatan, pengendalian boleh dilakukan oleh Jururawat Kesihatan/ Jururawat Masyarakat dengan pengawasan dari Pegawai Perubatan yang terdekat atau mudah dihubungi.
Pakar O&G/Pakar Perubatan Keluarga boleh menukarkan kod warna mengikut penilaian tahap risiko semasa ibu hamil. Tag warna yang dilekatkan dapat mempamerkan kod warna yang telah diberikan sebelumnya.
Okay sekarang tengok buku pink memasing. Tengok Tag kaler apa yang tertampal pada bucu kanan atas buku tu. Ada tak? Kalau ada, kaji /Tanya doktor kenapa anda di berikan kod warna sedemikian? Jangan ingat sticker tu tampal saja saja.
Sumber : Dr. Muhammad Izzat Abdul Razak ,Pegawai Perubatan Kesihatan Wanita & Kehamilan


Ubah Ke Cara Hose Bidet Tegantung Ala Jepun, Ini Konsep Taharah Tandas Dalam Islam

Dari segi bahasa ,taharah ialah suci dan bersih daripada segala kekotoran dan kecemaran, sama ada pada hissi (suatu yang dapat disentuh dan dilihat) atau maknawi (suatu yang tidak dapat dilihat atau disentuh). Menurut istilah syarak, taharah atau bersuci ialah suatu amalan atau perbuatan yang dilakukan dengan tujuan untuk mengangkat hadas, menghilangkan najis atau suatu perbuatan yang mengandungi makna keduanya seperti berwudhu’, mandi, tayamum, istinjak dan lain-lain.
Bercakap soal kebersihan, pastinya anda pernah menggunakan tandas di kawasan rehat dan rawat di lebuhraya bukan? Sudah pasti kondisinya kadang-kadang berada pada tahap yang tidak memuaskan tambah pula dengan hose bidet yang selalu jatuh ke bawah. Jadi, ini sedikit perkongsian idea dari seorang jurutera untuk pihak tertentu menggunakan teknik hose bidet macam di Jepun pula.

Konsep taharah tandas Malaysia

Setiap kali saya menggunakan tandas awam terutamanya di R&R hiway tentu geli geliman kerana hose bidet berselerak dilantai. Lantai tandas pula bukannya bersih kerana pengguna Malaysia jarang membersihkan tandas mereka seperti di Jepun atau Iran. Dalam Islam konsep taharah iaitu suci dan bersih dari najis. Ianya anak kunci syarat sah solat dan wajib diatas tiap muslim dan muslimah.

Semasa mula bertugas di UIAM tahun 1996 saya memperkenalkan hose bidet gantung agar tidak berselerak dilantai. Konsep saya telah dibawa kepada pengurusan UIAM dan satu mockup dibuat agar semua pegawai atasan UIAM nampak kebaikkannya.

KONSEP JEPUN HOSE BIDET TERGANTUNG

Bukan itu sahaja, saya menggunakan ramai staff berbadan gemok dan kurus untuk menggunakan hose bidet tergantung agar ianya praktikal samada ditandas duduk atau tandas cangkung. Sebagai jurutera saya perlu memastikan konsep baru ini boleh digunakan oleh semua orang tanpa apa apa masalah.
Pengurusan UIAM telah bersetuju dengan konsep saya dan semua tandas awam projek pembangunan menggunakan cara hose bidet tergantung terutamanya bangunan hostel dan kulliyah.

Saya pernah menulis kepada pihak PLUS agar menggunakan cara ini ditandas R&R mereka tetapi tidak dilayan. Semoga ada pegawai atasan PLUS yang membaca catatan ini agar konsep taharah dalam Islam dapat diterapkan di R&R Hiway.
* gambar pertama di tandas R&R hiway.
* gambar kedua dan ketiga di tandas UIAM.
“Hidup biar manafaat pada orang lain”
Sumber : Zainuddin Omar


Mala Mala, Port Makan Konsep Baru Yang Sedap Di Putrajaya. Sesuai Untuk Family Gathering!

“Makan mana hari ni?”
Soalan paling susah apabila mahu ajak keluarga atau kawan-kawan untuk makan di luar. Bukan apa, Malaysia memang terkenal dengan pilihan kedai makan yang pelbagai. Sampai tidak tahu mahu pilih yang mana. Kalau diikutkan, semua pun sedap.
Baru-baru ini kami telah mencuba sebuah restoran terbaru di Putrajaya untuk berbuka puasa. Restoran ini sangat disyorkan untuk anda yang mahukan suasana kondisif dan selesa untuk family gathering. Anda sekeluarga pasti puas hati. Nama pun senang ingat tau.

Mala Mala, rasai masakan penuh aroma yang unik & istimewa

Jika anda peminat makanan pedas, bolehlah datang ke Mala Mala di IOI Mall Putrajaya bersama keluarga. Di sini, anda boleh menikmati masakan yang penuh dengan aroma. Peminat yong tau foo juga pasti suka dengan restoran ni. Agak-agak, bagaimana masakan di Mala Mala ni ya?

Di IOI Mall Putrajaya, Mala Mala ni terletak agak hujung sedikit. Berdekatan gelanggang ice skating. Senang cerita, bila dah sampai, anda hanya perlu ke tingkat 2 dan pergi ke bahagian gelanggang ice skating. Dari jauh dah boleh nampak nama restoran ni.
Suasana restoran yang luas & selesa untuk makan beramai-ramai

Bahagian depan Mala Mala ini nampak cantik bukan? Sesetengah orang tidak suka makan di restoran yang sempit. Dahlah susah bergerak, serabut pula. Tapi anda tidak perlu risau! Restoran Mala Mala ni luas dan selesa untuk makan beramai-ramai tau.

Dah tunjuk gambar ni, baru anda percaya cakap kami bukan? Nak bawa satu keluarga makan di sini pun boleh. Tiada masalah! Dah puas tengok suasana restoran yang cantik ni, mari kita pilih makanan!
Pilihan bahan yang pelbagai, sangat puas hati!

Mula-mula pening sedikit caranya. Sebab first time. Rupanya senang saja. Boleh pilih sama ada anda mahu ambil mangkuk untuk sayur, mangkuk untuk daging atau kedua-duanya sekali. Cara ini memudahkan bagi mereka yang vegetarian. Bagusnya!

Banyak pilihan sayur, bebola, mi, ayam, daging dan makanan laut. Ada dalam 60 jenis. Macam-macam ada. Kalau pandai pilih bahan, memang hasil puas hatilah nanti. Selesai pilih, bawa ke kaunter untuk ditimbang dan dikira. Jom!
Empat tahap kepedasan, anda mampu tahan yang mana satu?

Inilah perkara paling menarik tentang Mala Mala. Selepas selesai pilih bahan, anda akan pilih tahap kepedasan yang anda inginkan. Ada Rempah Je, Pedas Sikit, Pedas Sangat atau Pedas Giler. Nanti mereka yang akan gorengkan untuk anda. Mahu ambil yang mana satu ya?

Jika tidak sukakan pedas, bolehlah ambil Rempah Je. Walaupun tidak pedas, boleh rasa rempahnya. Sesuailah untuk kanak-kanak. Seorang daripada kami cuba Pedas Giler. Tidak berhenti makan sampai bibir kebas. Kalau berani, cubalah. Serius puas hati!

Bukan itu saja, anda juga boleh pilih mahu makan dengan nasi atau mi. Kalau tidak mahu pun tidak mengapa. Ada antara kami yang pilih Rempah Je untuk dimakan bersama mi. Bila makan, tak sangka kombinasinya sangat kena dengan tekak. Yummy!

Paling unik, makanan di Mala Mala dihidangkan secara bergoreng di dalam pot khas Mala Mala. Pot yang sangat besar. Puas juga kalau kongsi makan berdua. Mereka turut hidangkan sup hangat untuk anda. Tak adalah rasa kering sangat waktu makan tu.
Minuman herba & soya buatan sendiri. serius sedap!

Orang kata kalau nak hilangkan pedas, minum air soya. Alang-alang kami dah nampak ada minuman herba dan soya tu, memang waktu yang tepatlah. Kalau nak tahu, minuman herba dan soya di Mala Mala ini adalah buatan sendiri. Tiada bahan pengawet tau.

Bagi mereka yang sukakan soya, pasti puas hati dengan air soya di Mala Mala. Bila minum, rasa air soya dia tu lain daripada yang lain. Maklumlah berpuasa di siang hari. Sedap sangatlah. Tekak pun rasa segar saja. Rasa nak ambil lebih untuk bawa balik ke rumah. Slurp!
Jangan lupa cuba aiskrim susu soya mereka sebelum balik
Sudah habis makan? Eh, jangan balik dulu! Anda patut cuba aiskrim susu soya di Mala Mala. Untuk pengetahuan anda, setiap pelanggan di Mala Mala boleh makan aiskrim susu soya ini secara PERCUMA saja. Jadi, agak rugi kalau tidak mencubanya!
Kami juga tidak melepaskan peluang untuk cuba aiskrim ni. Rupanya boleh layan diri dengan menggunakan mesin aiskrim yang mereka sediakan. Kalau tidak pandai, boleh minta tolong staf mereka. Paling best, lemak berkrim. Tak boleh tolak langsung.

Cawangan Mala Mala bukan berada di IOI Mall Putrajaya saja tau. Jika anda duduk di sekitar KL, bolehlah datang ke Mala Mala di Melawati Mall ya. Beritahu keluarga dan kawan-kawan, ada satu restoran baru yang patut mereka cuba. Pasti mereka tak sabar mahu cuba sendiri nanti. Yay!
Mahu info lebih lanjut tentang Mala Mala? Klik sini untuk ikuti perkembangan terkini mereka di Facebook Page Mala Mala. Jangan lupa like dan follow. Sudah cuba nanti, boleh berikan feedback anda di situ ya.
Kami macam mahu repeat makan di Mala Mala lepas bulan puasa nanti. Anda bagaimana? Kena cuba sendiri, baru tahu sedapnya macam mana. Sangat recommended. Nyum nyum.


Malam Tadi Saya Jaga Mak, Saya Jaga Sampai Mak ‘Tidur’…

Berikutan peningkatan kes wabak pandemik ini, semakin banyak kisah yang menyayat hati seringkali kita terbaca di laman media sosial dan media utama. Bukan sahaja yang dijangkiti wabak ini, malah kisah orang tersayang meninggal dunia kerana penyakit lain juga amat sedih dan mencabar untuk diuruskan ketika ini.
Begitu juga dengan kisah yang dikongsikan ini dimana seorang ibu meninggal dunia akibat kanser dalam keadaan rumah dan anak-anak yang daif. Menyedihkan lagi apabila anaknya yang paling kecil tidak sedar bahawa tidur ibunya adalah ‘tidur’ yang selamanya.

SAYA JAGA MAK MALAM TADI SAMPAI MAK ‘TIDUR’ BARU SAYA TIDUR

Begitu sayu perkongsian dari Ustaz Rafie Zainal apabila dia menerima panggilan bantuan bagi menguruskan jenazah seorang ibu. Apa yang lebih menyedihkan apabila anaknya arwah yang masih kecil tidak sedar bahawa ibunya telah pergi buat selama-lamanya.

#KisahOrangMati2

Petang semalam (15 Julai 2021), setelah 5 jentera SPJM dengan kekuatan 15 orang skuad bergerak ke lokasi hospital masing-masing untuk menguruskan jenazah Covid19, saya menerima panggilan dari seorang wanita muda untuk bantuan menguruskan jenazah ibunya yang meninggal dunia di rumah.
Arwah meninggal dunia di PPR Kota Damansara awal pagi semalam kerana penyakit kanser hati di usia 42 tahun. Dia mempunyai 7 orang anak bersama bekas suaminya sebelum ini. Hanya 3 orang anak saja yang tinggal bersamanya yang berusia 20, 16 dan 8 tahun sementara yang lain tinggal bersama bekas suaminya di Klang. Keadaan rumah mereka agak dhaif dan serba kekurangan.

“Malam tadi saya yang jaga Mak. Saya jaga Mak sampai Mak tidur.” Anak kecil berusia 8 tahun ini petah berkata-kata menceritakan kejadian malam tadi. “Kakak kat mana waktu tu?” Tanya saya pada anak perempuan arwah berusia 16 tahun.
“Saya tidur lepas tu saya dengar suara Mak jerit sebab sakit pukul 3 pagi, saya tengok adik dah jaga Mak kat bilik Mak, jadi saya tidur semula.” Jawab si Kakak. “Mak jerit sakit. Saya urut tangan Mak, dada Mak. Tiba-tiba Mak muntah darah lepas tu Mak pun tidur. Bila Mak tidur saya pun tidur.” Sambung anak bongsu arwah lagi.
ANAK SEKECIL ITU TAK TAHU ‘TIDUR’ ITU TIDUR SELAMANYA…

Allahuakbar. Anak sekecil itu memang tidak mengerti apa-apa. Dia tidak tahu langsung yang ‘tidur’ ibunya itu adalah tidur yang selamanya. Ketika dia bercerita dalam esak tangisnya, mengalir juga air mata ini. Saya peluk anak itu. Cuba menenangkannya dan memahami betapa beratnya ujian yang sedang dilalui saat itu.
Jenazah arwah dimandi dan dikafankan di dalam rumahnya. Saya dimaklumkan kawasan perumahan mereka mempunyai banyak kes positif Covid-19. Disebabkan itu jiran-jiran yang lain tidak keluar rumah demi menjaga keselamatan diri mereka. Mujur ada 2 orang jiran rumah arwah yang berdekatan yang sudi membantu menguruskan jenazah arwah.
Jiran arwah sangat baik. Mereka antara yang sering membantu menghulurkan bantuan keperluan asas buat arwah dan anak-anaknya. Setelah skuad muslimah kami selesai menyempurnakan jasad arwah, kami memberikan peluang untuk anak-anak arwah menatap wajah ibunya dan menciumnya untuk kali terakhir.
Anak yang paling kecil itu menangisi pemergian ibunya. Dia peluk ibunya. Sedang di tangannya masih ada mainan kecil mungkin sekadar untuk tenteramkan diri sendiri. Saya pegang bahunya tenangkan dirinya. Kemudian kami mendirikan solat jenazah di situ sebelum jenazah dibawa ke tanah perkuburan.

Bekas suami arwah juga turut bersama membantu dari awal hingga akhir. “Ustaz, saya tak mampu nak bayar kos semua ni. Saya baru kematian 2 ahli keluarga yang lain sebab covid. Sekarang simpanan saya dah habis.” Keluh bekas suami arwah yang jelas terpapar wajah kerisauannya tentang bayaran kos pengurusan jenazah bekas isterinya itu.
“Abang tak perlu risau. Kami faham situasi abang. Semua kos pengurusan jenazah ini termasuk kos tanah kubur saya akan selesaikan.” Pujuk saya untuk menenangkan hatinya yang tampak sangat gelisah ketika itu. Menangis dia. Nak dipeluk saya tapi segera dia ingat keadaan sekarang membatasi pergerakan sosial.
Alhamdulillah, jenazah selamat disemadikan di Tanah Perkuburan Islam Seksyen 9, Kota Damansara pada jam 5:30 petang. Terima kasih kepada En. Fendy dan petugas tanah perkuburan yang membantu memudahkan urusan pengebumian arwah.
Semoga roh Almarhumah Roziah binti Abd Malek ditempatkan dalam kalangan orang yang beriman dan beramal soleh. Aamiin.
SPJM KE ARAH PENGURUSAN JENAZAH PATUH SYARIAH PROFESIONAL ANTARABANGSA
*PERTUBUHAN SKUAD PENGURUSAN JENAZAH MALAYSIA* (PPM-026-14-24012018)
CIMB: 8603-48-9285
BSN: 1410-0410-0030-6186
Ustaz Rafie Zainal – Undertaker
Pengerusi Eksekutif,
Skuad Pengurusan Jenazah Malaysia (SPJM)
Majlis Usrah Nur Fattah
MyKasih Jenazah
013-322 7937 / 03-2385 7032 (Perkhidmatan 24 jam pengurusan jenazah di seluruh Malaysia)
Sumber: Muhammad Rafieudin Zainal Rashid


Malang Tak Berbau, Lelangit Mulut Anak Terkoyak Gara-Gara ‘Whistle Birthday’

Anak kecil tak lekang dengan bermain dengan mainan dan ibu bapa mesti akan meneliti dan memilih setiap permainan sebelum membenarkan anak bermain. Walaupun begitu, ibu ini memberi peringatan kepada ibu bapa di luar sana untuk tidak leka untuk pantau anak walaupun mainan itu dianggap tidak membahayakan.
PENGAJARAN SUPAYA IBU BAPA TAK LEKA

Bismillahirrahmanirrahim. Untuk pengajaran buat saya dan ibu bapa di luar sana supaya tidak leka. Apa pun yang anak-anak kita pegang main kena lihat boleh terjadi tercucuk di mata, hidung atau seperti sekarang yang terjadi pada anak sendiri, apa-apa tujuan saya up date cerita ini hanya untuk di jadi kan sekadar peringatan, pengajaran dan pengalaman agar lebih berhati-hati untuk masa depan anak. Saya tak pandai nak bercerita panjang, saya cuba ringkaskan ceritanya.
MAIN BIRTHDAY WHISTLE, LALU JATUH TERSEMBAM

Anak saya Nur Alisha Safiya Binti Mohd Khairul Anuar umur 2 tahun main benda yang tiup-tiup birthday parti tu. Dia tengah letak kat mulut sambil tiup-tiup terjatuh tersembam, tergodok termasuk dalam mulut koyak, berlaku depan mata saya sendiri. Darah banyak tak berhenti. Saya dah gigil tengok darah banyak tak berhenti. Suara dia tak ada nangis sampi muka biru. Basuh kan muka dia. Bagi dia minum air sejuk….

LELANGIT MULUT KOYAK BESAR

Bila dah berhenti darah tengok koyak besar…bergegas ke hospital terus doktor buat surat ke pakar…sebab di bahagian dalam mulut tipis..Doktar terus hantar ke pakar..tanya untuk buat jahitan.. Saya yang salah…Tapi jadi peringatan dan pengajaran untuk ibu bapa di luar sana.. Maaf bukan untuk meminta simpati atau buka aib sendiri.. Kita ingat untuk happy-happy anak main.. Walaupun hanya straw je.. Pun boleh jadi macam ini, dan sebelum saya mengakhiri ringkas cerita saya mintak doa kan untuk anak saya yang baik-baik. cepat sembuh .. terima kasih semua..
*Semoga ambil iktibar semua 🙂
Sumber: Nur Hidayah Baharom


Suami Kena Faham 5 Sebab Isteri ‘Malas’ Memasak Masa Mengandung

“Alahai, nak kena tapau makanan lagi untuk malam ni… Kenapalah bini aku tak masak ye sejak-sejak mengandung ni? Lecehnya nak pergi beli…”
Macam-macam ragam orang mengandung. Tapi salah satunya yang paling ramai pernah rasa adalah perasaan yang tersaaangaat malas nak masak. Ada tu nak jejakkan kaki ke dapur pun tak boleh.

Ya, mungkin yang tak pernah mengalaminya akan menganggapnya sebagai keterlaluan atau mengada-ngada. Tapi, inilah salah satu ‘penyakit’ ibu mengandung yang perlu anda fahami sebabnya.
5 Sebab Isteri ‘Malas’ Masak Masa Mengandung
1. Loya Dengan Bau Makanan
Antara sebab utama orang perempuan susah nak masak ketika hamil adalah kerana tak boleh menghidu sesetengah bau makanan – contohnya bau bawang, bau tumisan, bau nasi yang menggelegak dan macam-macam lagilah. Rasa pening dan muntah dibuatnya!

Menurut artikel dalam Mother & Baby, jumlah plasma (aliran darah) dalam tubuh ibu mengandung akan meningkat sehingga 50 peratus dalam tempoh kehamilan. Maka, apa-apa yang bergerak dari darah anda ke otak menjadi lebih cepat dan dalam kuantiti yang lebih besar berbanding biasa.

Disebabkan deria hidu yang semakin sensitif inilah, seseorang menjadi sangat responsif terhadap bau-bauan, sekalipun bau tersebut sering dihidu sebelum ini tanpa sebarang masalah.
Sesetengah pakar juga berpendapat bahawa ia bertindak sebagai mekanisme perlindungan bagi menjauhkan ibu mengandung daripada menghidu atau memakan makanan yang membahayakan kesihatannya.
Foto Kredit: parentables.howstuffworks.com/
2. Deria Rasa Berubah
Apabila deria bau seseorang berubah dan tidak lagi berfungsi seperti selalu, sudah tentulah deria rasanya juga akan berubah. Contohnya kalau kita selsema dan susah nak menghidu, biasanya kita jadi kurang berselera atau ‘teringin’ pula nak makan sesuatu yang lain.
Bila rasa dah berubah, susahlah nak merasa makanan yang dimasak. Bila memasak, rasa macam ada saja yang tak kena. Rasa masakan pun macam tak sedap seperti selalu. Frustlah! Ini antara sebab kenapa ramai wanita mengandung tak memasak di rumah sampailah alahannya hilang.
Foto Kredit: shutterstock.com
3. Letih
Mungkin sesetengah menganggap letih ini perkara biasa. Lagipun, takkanlah letih sampai 3-4 bulan? Orang lain tak macam tu pun?
Suami kena faham bahawa berlakunya begitu banyak perubahan pada sistem tubuh isteri sepanjang proses kehamilan. Sepanjang trimester pertama terutamanya, tubuh akan bekerja lebih kuat untuk proses membuat uri (plasenta) iaitu satu sistem sokongan hayat bagi bayi anda. Pada akhir trimester pula, perut akan semakin membesar hingga menyukarkan ibu untuk bergerak dengan banyak. Mengah!
Di samping itu, tahap hormon dan metabolisme anda juga sedang berubah dengan pesat, manakala gula dalam darah serta tekanan darah mungkin akan menurun. Kesemua ini menyebabkan ibu mengandung menjadi menjadi terlalu letih
Tak semua keadaan ibu mengandung itu sama. Ada yang teruk alahannya, ada yang alami masalah tertentu seperti kurang darah (low hb), darah tinggi, atau menghidap diabetes gestasi. Jadi, jangan pula membanding-bandingkan mereka.
Foto Kredit: Voisin/Phanie / Rex Features
4. Tak Selera Nak Makan
Kedua-dua deria bau dan rasa ini memainkan peranan penting dalam selera seseorang. Seseorang yang tak berselera nak makan sudah tentu akan berasa kurang semangat untuk memasak.
Bila tak makan dengan baik, tubuh pun akan menjadi lemah. Daya fokus dan minda pula semakin kurang efisyen. Puas difikirnya dari pagi sampai petang, tak tahu nak masak apa.
Foto Kredit: gemini.no
5. Tak Ada Mood Nak Masak
Ketidakstabilan emosi atau mood swing bukanlah sesuatu yang dibuat-buat oleh wanita, terutamanya yang sedang mengandung.
Menurut BabyCenter, tahap hormon pada tubuh ibu mengandung sedang memuncak apabila jumlah estrogen dan progesteron dalam badan meningkat. Peningkatan hormon ini boleh menjejaskan mood, lalu membuatkan ibu mengandung berasa sedih, bercelaru, bimbang atau begitu mudah tersentuh.
Rasa celaru ini boleh menjejaskan rutin harian seseorang. Bila dah tak ada mood, nak buat apa pun payah, termasuklah memasak.
Foto Kredit: ixil.info
Bukan Malas Atau Manja
Ibu mengandung bukan sengaja nak bermalasan atau manja. Tapi mereka sedang melalui satu fasa yang berbeza berbanding hari-hari biasa. Anda sebagai suami kenalah bersedia kerana ada banyak perkara ‘pelik’ yang boleh berlaku sepanjang kehamilan disebabkan turun naiknya hormon mereka.
Lagipun bukannya selalu, kan?


Malas Membaca? Baca 5 Fakta Mengejutkan Tentang Membaca Ini. Ibu Bapa & Anak Perlu Tahu!

Di Malaysia ni, jangankan orang dewasa, golongan belia dan kanak-kanak pun makin ramai dijangkiti penyakit malas membaca. Sebab itu Malaysia tak termasuk dalam senarai NOP World Culture Score Index atau lebih tepatnya budaya membaca di Malaysia tidak melebihi 3 jam seminggu!
Jika hal ini berterusan, macam mana kita nak jadikan Malaysia sebagai negara membaca menjelang 2030 seperti yang disasarkan Kementerian Pendidikan? Jom admin kongsi sikit fakta mengejutkan tentang membaca yang anda belum tahu. Lepas ni, confirm anda sekeluarga akan rajin membaca!

1. Membaca mengurangkan stres sebanyak 68%

Kajian University of Sussex pada tahun 2009 telah membuktikan membaca selama 6 minit sehari mampu mengurangkan stres sebanyak 68%. Ia lebih pantas dan berkesan dari kaedah berehat lain seperti mendengar muzik atau minum secawan teh panas.

Bayangkan jika anda luangkan masa sekejap bersama anak dengan membaca, stres selepas pulang kerja dapat dihilangkan dan hubungan dengan anak pun makin erat!
2. Membaca 20 minit sehari, setahun belajar 1.8 juta patah perkataan

Sebagai ibu bapa, anda memainkan peranan penting dalam menggalakkan anak untuk membaca. Jika anda galakkan anak sejak tadika dengan membaca 20 minit sehari di rumah, setahun mereka akan belajar 1.8 juta patah perkataan dengan meluangkan kira-kira 851 jam menjelang Darjah 6.
Jika mereka menduduki peperiksaan, mereka berupaya untuk mendapat markah lebih tinggi berbanding 90% daripada rakan sebaya mereka. Banyak manfaatnya membaca ni selain membantu perkembangan otak dan menguatkan hubungan kekeluargaan tau!
3. Kurang membaca meningkatkan risiko untuk anak mempunyai masalah untuk bercakap

Kesukaran menyebut dan mengenalpasti perkataan adalah masalah besar kanak-kanak jika mereka kurang membaca. Bila mereka kurang membaca, mereka sukar untuk memahami bunyi perkataan. Seterusnya, mereka hilang keyakinan untuk bercakap jika terus menerus tidak membaca.
Justeru, luangkanlah masa sedikit untuk anak dan ajak mereka untuk membaca walaupun sekejap. Sebagai ibu-bapa, anda berperanan untuk meningkatkan keyakinan anak. Jangan sesekali abaikan mereka kerana masalah sukar bercakap sangat digeruni pada masa ini!
4. Mempunyai ruang membaca dan buku sendiri di rumah sangat bagus

Bila anak ada ruang membaca sendiri di rumah dan mempunyai sekurang-kurangnya 20 buku milik mereka, secara tak langsung mereka mencapai 3 tahun awal tempoh persekolahan daripada kanak-kanak yang tidak mempunyai buku di rumah.
Menurut kajian 20 tahun yang dijalankan Mariah Evans di University of Nevada, pendidik berpendapat anak akan mewarisi kepandaian ibu bapa yang mempunyai pendidikan tinggi. Namun, keputusan mengejutkan bahawa anak yang dibesarkan dengan buku di rumah memberi kesan besar pada tahap pendidikan anak apabila meningkat dewasa.
Jadi, rajin-rajinkan beli buku untuk anak dan wujudkan ruang membaca di rumah supaya anak lebih cepat belajar!
5. Baca satu buku sehari, 1,825 buku dapat dibaca pada hari jadi ke-5 anak anda

Macam yang admin kongsikan tadi, luangkan masa untuk membaca dengan anak selama 20 minit pun dah cukup sehari. Bayangkan satu hari anda bacakan satu buku untuk anak, menjelang usia mereka 5 tahun, mereka dapat baca 1,825 buah buku dan 9 juta patah perkataan dapat dipelajari sepanjang tempoh 5 tahun!
Banyakkan membaca, Malaysia bakal jadi negara membaca menjelang 2030

Bagaimana? Anda masih lagi mahu teruskan perangai malas membaca? Jika ya, sampai bila-bila pun ilmu tak berkembang dan sasaran Kementerian Pendidikan untuk menjadikan Malaysia negara membaca menjelang 2030 pun tak dapat dicapai.
Justeru, 13 Februari 2019 lalu, Mesyuarat Jemaah Menteri melaksanakan Kempen Membaca Kebangsaan (KMK) dan berhasrat untuk menjadikan Malaysia sebagai sebuah negara membaca menjelang tahun 2030!
Menurut Menteri Pendidikan Malaysia, Dr. Maszlee Malik, kerajaan juga mensasarkan penerbitan negara mencapai 31,700 judul setahun menjelang tahun 2020 berbanding 19,713 judul tahun lalu.
Selain itu, bagi memastikan KMK mencapai keberhasilan yang dihasratkan, bermula tahun ini hingga 2020, pihak kementerian akan menjalankan kempen KMK dengan lebih giat lagi!
Antara usaha yang dilaksanakan kerajaan untuk Kempen Membaca Kebangsaan ini adalah…

Kepelbagaian program membaca
Pembangunan prasarana dan aktiviti membaca
Pesta Buku sebagai Destinasi Perbukuan Masyarakat
Pembangunan pembacaan dalam kalangan remaja dan kanak-kanak
Capaian buku digital/e-buku
Pendidikan sepanjang hayat

Bagi melaksanakan KMK, Kementerian Pendidikan mensasarkan beberapa kelompok sasaran iaitu prasekolah, sekolah rendah, sekolah menengah, pelajar IPTA/IPTS, masyarakat umum, penjawat awam dan belia.
Ayuh kita sama-sama berganding bahu bagi menjadikan Malaysia negara membaca menjelang 2030 melalui Kempen Bahasa Kebangsaan bermula hari ini.


Malas Nak Keluar? Tiada Masa Nak Masak? Biar PappaDelivery Hantar Makanan Terus Ke Pintu Rumah Anda!!

Pejam celik, pejam celik, lagi berapa hari akan tibanya bulan Ramadhan. Macam cepat sangat masa ni berlalu. Rasa tak sabar pula. Selalunya bila bulan Ramadhan ni, kita akan lihat lambakan bazar Ramadhan yang sememangnya meriah tetapi boleh menguji keimanan dan kesabaran dengan pelbagai pilihan makanan yang sungguh lazat untuk berbuka puasa.
Tapi kadang-kadang tu, balik kerja dah lewat, nak singgah bazar Ramadhan pula memang susah nak dapat parking. Cuaca panas, haus pula tu, tapi kena juga gagahkan diri nak beli makanan sebab nak buka puasa.

Haa..apa kata anda order je dari PappaDelivery ni. Tak payah susah-susah keluar rumah. Jimat masa, jimat minyak kereta, jimat tenaga!

MUDAHNYA DENGAN PAPPADELIVERY!
Senang je kalau nak order, anda hanya perlu log in sahaja ke laman web PappaDelivery, cari lokasi anda tinggal, lihat dan pilih menu yang ingin anda pesan, bayar dan tunggu sahaja makanan sampai ke rumah anda. Mudahnya!

NAK AJAK TETAMU BUKA PUASA DI RUMAH? PESAN SAJA DARI PAPPADELIVERY!

Bulan Ramadhan ni juga merupakan bulan untuk kita berkumpul bersama keluarga. Anda nak jemput keluarga atau kawan-kawan berbuka di rumah?
Jangan pening-pening fikir nak masak apa. Scroll saja laman web PappaDelivery, pilih menu yang anda dan tetamu suka dan tunggu PappaDelivery tiba di rumah anda.
Lepas makan, boleh terawih sama-sama tanpa perlu risau nak mengemas atau mencuci periuk dan pinggan mangkuk.
Tapi anda dinasihatkan untuk membuat pre-order beberapa hari sebelum untuk memudahkan proses penghantaran kerana PappaDelivery menjanjikan makanan akan sampai ke rumah anda dalam masa satu jam selepas makanan dipesan.
Pre order juga dibuka untuk 7 hari lebih awal. Oleh itu, anda ada banyak masa untuk merancang majlis berbuka puasa di rumah.
RAMBANG MATA DENGAN MENU PILIHAN YANG PELBAGAI DAN GERENTI SEDAP!
Bila tengah puasa tu, mesti tekak anda teringin macam-macam makanan kan. Ada masa, nak makan makanan Barat, esok pula teringin nak makan nasi, lepas tu rasa macam nak makan snacks.
Percaya tak dekat PappaRich ada semua makanan tu? Di PappaRich, ada pelbagai kategori makanan yang memang boleh buat anda lapar serta merta! Antaranya nasi, makanan Barat, mee, snek, roti bakar dan minuman.
Di bawah kategori tersebut pula, ada pelbagai lagi pilihan, contohnya Nasi Lemak dengan Kari Ayam, Nasi Ayam Hainan, Bubur Ayam, Chicken Chop dengan Black Pepper Sauce, Curry Laksa, Mee Goreng, Char Kway Teow, Dim Sum, Roti Bakar, Fried Chicken Wings, Roti Naan, Coffee, White Coffee dan banyak lagi!

Wow, hebat betul seleksi makanan di PappaRich ni kan! Mesti anda pening nak pilih mana satu nak makan kan.
KOPI DAN HIDANGAN PENCUCI MULUT PUN ADA!

Lepas terawih,selalunya mesti anda mahu berehat sambil menonton tv, lepas tu akan rasa macam nak mengunyah. Pesan saja Cheesecake lazat dari Cat & The Fiddle. Memang dessert yang pasti akan membuatkan anda sekeluarga puas hati! Free delivery tau di kawasan Lembah Klang.

Kesemua makanan di atas tak akan lengkap rasanya tanpa secawan kopi atau white coffee yang panas, aromatik dan segar dari PappaRich 3-in-1 Coffee.
PappaRich 3-in-1 Coffee ni diproses hanya menggunakan biji kopi terpilih untuk memberikan kesegaran dan kepuasan maksima untuk pencinta kopi di luar sana.
Untuk pengetahuan anda, PappaRich 3-in-1 Coffee juga boleh dipesan melalui PappaDelivery. Penghantaran percuma ke seluruh semenanjung Malaysia tau.
PappaRich 3-in-1 Coffee juga sesuai untuk dijadikan hadiah dan buah tangan untuk keluarga dan kawan-kawan anda di musim perayaan ini.
PAPPADELIVERY MENUNGGU PESANAN ANDA!
PappaDelivery sememangnya servis yang sedia berkhidmat untuk anda yang kelaparan tetapi kekurangan masa. Zon penghantaran mereka adalah meliputi kawasan:

Ampang
Jalan Ipoh/Sentul
Setapak
Sri Petaling/ Bukit Jalil
Kepong/Jinjang
Bangsar
Ara Damansara
Kota Damansara
Batu Caves
Gombak
Selayang
Damansara
Petaling Jaya
Bandar Utama
Sg. Buloh
Cheras

Pesanan minimum dan cas penghantaran:

Harga pesanan minimum adalah RM15 termasuk GST.
Cas penghantaran adalam RM5 untuk satu pesanan.
Promosi : Penghantaran percuma dengan pesanan minimum sebanyak RM30 dan ke atas.

Jom berbuka puasa dengan selesa di rumah bersama seleksi makanan lazat dari PappaRich!


Malaysia Akan Bina Kilang Vaksin Halal Pertama Dunia Tak Lama Lagi

Wah, berita gembira buat semua rakyat Malaysia terutamanya golongan ibu bapa!
Hari ini, akhbar melaporkan bahawa kilang vaksin halal pertama di negara ini bakal dibina di Negeri Sembilan tidak lama lagi.

Fuziah Salleh, Menteri Di Jabatan Perdana Menteri. / Foto Kredit: The Star
Usaha Menjadikan Malaysia Sebagai Pengeluar Vaksin Halal Yang Diyakini
Menurut berita, langkah ini bertujuan bagi menjadikan Malaysia sebagai antara negara pengeluar vaksin utama dunia selain meningkatkan keyakinan ibu bapa terhadap status halal vaksin bagi anak-anak mereka.

Timbalan Menteri di Jabatan Perdana Menteri, Fuziah Salleh, berkata walaupun pembinaan kilang itu akan mengambil masa untuk disiapkan, ia adalah langkah terbaik yang boleh dilakukan oleh kerajaan di samping meningkatkan pengeluaran vaksin untuk kegunaan dalam negara.

Ia juga akan meletakkan nama Malaysia di pentas antarabangsa sebagai antara negara pengeluar vaksin yang diyakini.
“Kita harap selepas ini tidak timbul lagi isu ibu bapa yang enggan membenarkan anak mereka disuntik dengan vaksin kerana vaksin dihasilkan di kilang berkenaan adalah halal dan berkualiti,” kata beliau.
Sebelum ini, beberapa pihak termasuk Persatuan Doktor Islam Malaysia dan I Medik Malaysia menyarankan langkah itu dilaksana bagi melindungi kesihatan kanak-kanak daripada penyakit yang boleh dicegah seperti difteria dan campak.
Sumber: Public Health Malaysia
JAKIM Akan Turut Serta
Semalam, Jabatan Kemajuan Islam Malaysia (JAKIM) memaklumkan pihaknya akan terbabit secara langsung dalam menentukan dan memutuskan fatwa berkaitan suntikan vaksin dan imunisasi bagi kanak-kanak yang menjadi isu hangat di kalangan ibu bapa.
Sementara itu, Fuziah berkata persoalan mengenai status halal vaksin yang digunakan ketika ini tidak sepatutnya berlaku kerana setiap vaksin yang dihasilkan ketika ini sudah melalui kajian teliti oleh pakar perubatan berkelayakan.

Tak Ada Isu Dengan Vaksin Sekarang
Dengan pelaksanaan ini, tak bermakna vaksin sekarang diragui. Sebaliknya, ia adalah langkah bagi mengelakkan isu berbangkit berkaitan vaksin hingga menyebabkan wujudnya makin ramai golongan anti vaksin.
“Tidak ada isu vaksin yang digunakan sekarang ini halal atau tidak… semuanya dihasilkan oleh pakar dan melalui kajian terperinci serta terbukti berkesan kepada kanak-kanak yang mengambilnya.
“Sebenarnya ia adalah pandangan ibu bapa yang memang menolak vaksin itu sendiri… jadi, apabila kita sudah ada kilang vaksin sendiri, perkara seperti ini tidak patut berulang,” akhiri beliau.

Tindakan Yang Wajar
Kami merasakan dah tiba masanya Malaysia mengorak langkah ke arah ini. Tapi pada masa yang sama, tindakan ini mungkin ia menyebabkan ada yang sedikit keliru dengan status halal vaksin sekarang yang telah diiktiraf oleh Mufti dan ulama pada masa ini.
Apa kata anda?

*Sumber: Berita Harian


Malaysia Kian Menyerlah Sebagai Destinasi Pelancongan Kesihatan Terbaik Di Asia. Hebatlah!

Malaysia sememangnya terkenal sebagai sebuah negara tarikan pelancong. Tapi tahukah anda, Malaysia juga sebenarnya terkenal sebagai pusat pelancongan kesihatan terbaik di dunia?
Jadi, jika anda rasa tahap perkhidmatan kesihatan di Malaysia kurang memuaskan, anda sebenarnya salah! Ingin tahu apa yang hebat tentang pelancongan kesihatan di Malaysia? Mari kami kongsikan dengan anda!

Pelancongan Kesihatan Malaysia menang majoriti anugerah di IMTJ

Malaysia telah memenangi 9 daripada 15 anugerah yang dipertandingkan di Majlis Anugerah Pelancongan Kesihatan Medical Travel Journal 2018, International Medical Travel Journal (IMTJ).

Ini merupakan senarai anugerah yang Malaysia berjaya menangi:

International Hospital of The Year – Gleneagles Kuala Lumpur
International Specialist Patient Centre of the Year: Institut Jantung Negara
International Cosmetic Surgery Clinic of The Year – Beverly Wilshire Medical Centre
International Fertility Clinic of the Year – TMC Fertility Centre
Best Marketing Initiative – Gleneagles Kuala Lumpur
Best Quality Initiative – Thomson Hospital Kota Damansara
Highly Commended: Excellence in Customer Service – Gleneagles Kuala Lumpur

Tapi yang paling membanggakan, apabila Malaysia dianugerahkan 2 anugerah utama IMTJ iaitu:

Health and Medical Tourism: Cluster of the Year – Malaysia Healthcare Travel Council
Highly Commended: Health and Medical Tourism: Destination of the Year – Malaysia

Sebelum ini, Malaysia juga berjaya mendapat pengiktirafan daripada IMTJ sebagai Destination of The Year untuk tiga tahun berturut-turut 2015-2017.
Mengapa Malaysia menjadi pilihan pesakit antarabangsa?

Kos rawatan yang  jauh lebih murah berbanding di negara lain serta kualiti perkhidmatan penjagaan yang bertaraf antarabangsa menjadi tarikan utama pesakit  untuk mendapatkan rawatan di Malaysia.
Selain itu juga,  sebilangan besar doktor pakar di Malaysia mendapatkan pendidikan di universiti-universiti terkemuka di United Kingdom, Amerika Syarikat, Australia, New Zealand, Mesir serta India yang sememangnya terkenal dalam bidang perubatan.
Kepelbagaian budaya yang wujud di Malaysia juga memudahkan urusan komunikasi antara doktor dan pesakit antarabangsa kerana rata-rata doktor pakar di Malaysia mampu bertutur lebih daripada satu bahasa.
Jumlah pesakit antarabangsa mendapatkan rawatan di Malaysia meningkat

Peningkatan pesakit antarabangsa yang mendapatkan rawatan di negara ini sangat memberangsangkan apabila pada tahun 2017 sahaja, lebih 1 juta jumlah pesakit antarabangsa telah mendapatkan rawatan di Malaysia.
Indonesia merupakan pasaran terbesar dan mewakili 60 peratus keseluruhan pelancong kesihatan diikuti China, India, Myanmar, Vietnam, Jepun, United Kingdom, Australia, Arab dan Amerika Syarikat.
Rawatan yang menjadi pilihan ialah tulang (ortopedik), mata (oftalmologi), jantung (kardiologi), rawatan kesuburan In Vitro Fertilization (IVF), saraf (neurologi), usus (gastroenterologi), barah (onkologi), sakit tuan(urologi) pergigian, dan pembedahan kosmetik.
Rawatan kesuburan murah dan berkualiti menjadi tarikan!

Untuk pengetahuan anda, antara rawatan yang sering menjadi perhatian pesakit antarabangsa adalah In Vitro Fertilization (IVF). Secara purata satu daripada dua pesakit berjaya untuk hamil.
Maka tidak hairanlah, apabila TMC Fertility Centre menerima anugerah “pusat rawatan kesuburan terbaik” di dunia atau International Fertility Clinic of the Year di IMTJ 2018.
MHTC bantu mempromosi khidmat kepakaran kesihatan Malaysia di mata dunia

Majlis Pelancongan Kesihatan Malaysia (MHTC) telah ditubuhkan oleh Kementerian Kesihatan Malaysia pada tahun 2009 bagi mempromosi dan membangunkan pelancongan kesihatan dengan lebih teratur.
Pada tahun 2011, MHTC telah melancarkan “Malaysia Healthcare” – jenama bagi industri pelancongan kesihatan negara dengan slogan “Quality Care for Your Peace of Mind” (Penjagaan Berkualiti Untuk Ketenangan Minda Anda”). MHTC telah melonjakkan nama Malaysia Healthcare sebagai destinasi pilihan di kalangan pesakit dari luar negara yang ingin mendapatkan rawatan.
MHTC kini di bawah naungan Kementerian Kewangan Malaysia dan bertanggungjawab untuk membangunkan industri pelancongan kesihatan secara strategik, di samping memberi impak positif kepada pertumbuhan negara selaras dengan objektifnya untuk meletakkan Malaysia sebagai destinasi kesihatan global terkemuka di dunia.
Untuk maklumat lanjut tentang perkhidmatan pakar yang ditawarkan di hospital-hospital di Malaysia, anda boleh layari laman sesawang www.medicaltourismmalaysia.com.


Malaysia Duduki Ranking Pertama Perkhidmatan Kesihatan Terbaik Dunia

Ini merupakan khabar baharu yang membanggakan rakyat negara Malaysia. Malaysia sudah mendapat pengiktirafan antarabangsa dalam kategori perkhidmatan kesihatan yang terbaik di dunia! Bukan itu sahaja, pengiktirafan ini juga termasuk dengan teknologi dan infrastruktur canggih yang terdapat di hospital di Malaysia.
MALAYSIA BERADA DI RANKING PERTAMA!

Dengan skor 95 daripada 100, Malaysia menduduki ranking pertama dalam kategori Kesihatan Terbaik dalam kategori Dunia Indeks Persaraan Global Tahunan Tahunan 2019.
Menurut laman web Living Antarabangsa, antara 6 negara teratas yang mendapat penilaian terbaik dalam kategori Kesihatan Terbaik di Dunia untuk tahun ini, Malaysia menduduki tempat pertama dengan perkhidmatan penjagaan kesihatan bertaraf dunia dan infrastruktur canggih.

Ia berkata bahawa dengan 13 hospital di negara ini yang diakui oleh Joint Commission International (JCI), di mana hampir semua doktor – majoriti mereka yang dilatih di United Kingdom, Amerika Syarikat atau Australia – fasih berbahasa Inggeris, sehingga komunikasi tidak sempurna.

“Terdapat kedua-dua hospital swasta dan awam untuk ekspatriat untuk dipilih, sesuai dengan keperluan seseorang walaupun hospital swasta cenderung sedikit lebih mahal tetapi lebih tinggi daripada piawaian Barat daripada hospital-hospital awam,” katanya. hospital swasta, rawatan itu berpatutan untuk lawatan kecil.
“Di sini (di Malaysia), anda tidak perlu membuat temujanji untuk melihat pakar dan anda tidak memerlukan rujukan daripada seorang pengamal am. Ia semudah mendaftar di hospital pilihan anda dan menunggu dalam barisan untuk melihat pakar pilihan anda, “katanya.
“Resipi di Malaysia membebankan sebahagian daripada apa yang anda bayar di rumah. Tetapi bukan hanya kos yang menarik – ia adalah perkhidmatan.
“Ahli farmasi, serupa dengan kakitangan perubatan di Malaysia, terlatih dan dimaklumkan. Rakyat Malaysia adalah orang yang mesra, tetapi itu adalah minat yang mereka ambil yang mengagumkan, “katanya. – Bernama
ANTARA NEGARA LAIN YANG MENDUDUKI CARTA UTAMA

1. Costa Rica (TEMPAT KELIMA)
2. Mexico (TEMPAT KELIMA)
3. Ecuador (TEMPAT KEEMPAT)
4. Thailand (TEMPAT KETIGA)
5. France (TEMPAT KEDUA)
*Tahniah!


Malaysia Terima Dua Lagi Anugerah PATA 2016

PATA Malaysia menerima Anugerah Spirit of PATA 2016 sebagai pengiktirafan penyertaan aktif di dalam menganjurkan program-program bagi menyokong industri pelancongan di Malaysia. Manakala, Taylor’s Student Chapter of PATA Malaysia pula memenangi Anugerah Kecemerlangan PATA.
Menerima anugerah tersebut, Menteri Pelancongan dan Kebudayaan YB Dato’ Sri Mohamed Nazri Abdul Aziz berkata, “Anugerah ini adalah pengiktirafan kerja keras ahli-ahli PATA Malaysia. Mereka telah berikan sokongan sepenuhnya bagi memastikan industri pelancongan Malaysia terus berkembang dan pemain-pemain industri terus berinovasi.”

PATA Malaysia aktif di dalam menganjurkan program-progam pendidikan dan berkaitan industri. Pada tahun 2015, ia telah menganjurkan Makan Malam PMC Fellowship yang diadakan bersama dengan AGM PMC ke-35, program Travel Trade Exchange (TRAVEX) di Kota Kinabalu dan Pameran Kerjaya Pelancongan.

2016 merupakan tahun yang sibuk dimulai dengan Makan Malam Fellowship diikuti dengan Bengkel Pengurusan Komunikasi Krisis di Kuala Lumpur, sesi rangkaian dengan Singapura dan Thailand di Port Dickson. Akan dating pula adalah sesi rangkaian perniagaan di Sarawak dan Pameran Kerjaya Pelancongan ke-3 pada penghujung tahun.

TOURISM MALAYSIA merupakan agensi di bawah Kementerian Pelancongan dan Kebudayaan, Malaysia. Tourism Malaysia focus di dalam tugas mempromosikan Malaysia pada semua peringkat. Sejak penubuhannya, Tourism Malaysia telah berkembang dan menjadi sebuah pemain utama di arena antarabangsa. Pada tahun 2015, Malaysia mencatatkan ketibaan 25.7 pelancong dan RM69.1 billion perolehan.


Malaysian Busy Book Society Sumbang Hasil Kreativiti Demi Anak Istimewa

Kuala Lumpur, 18 November 2016 – Seperti anak-anak normal yang lain, mereka yang berkeperluan khas seperti autisme, sindrom down, disleksia, dan sebagainya juga wajar menerima galakan dan dorongan untuk belajar serta bermain.
Salah satu cara untuk menggalakkan mereka beraktiviti adalah dengan menggunakan ‘busy book’. Berbanding buku-buku biasa yang terdapat di pasaran, buku ini direka khas oleh para pembuat kraf yang mahir dan bersemangat untuk memperincikan setiap butiran dalam hasil kerja mereka demi meningkatkan kebolehan anak-anak istimewa ini.

Bagi yang belum tahu, ‘busy book’ mengandungi pelbagai aktiviti yang dapat merangsang perkembangan motorik dan menguatkan daya fokus selain memperkenalkan anak-anak kepada pengetahuan asas. Contohnya, cara mengikat kasut, membuka dan menutup zip, mengira, mengenal warna dan bentuk, suai padan gambar dan sebagainya.
Dengan adanya aktiviti yang menarik ini dalam mukasurat yang berwarna-warni, ia tentunya dapat menarik minat anak-anak terhadap buku di samping menggalakkan mereka untuk meneroka serta menonjolkan kebolehan yang belum pernah mereka ketahui.

Majlis Penyerahan Bertempat Di Excel Qhalif Learning Centre
Kempen ini menyasarkan pengumpulan ‘busy book’ daripada pembuat kraf seluruh Malaysia sebagai salah satu tanda keprihatinan masyarakat kepada anak-anak istimewa ini.
‘Busy book’ buatan khas ini akan disalurkan kepada anak-anak istimewa ini melalui pusat-pusat berdaftar di seluruh Malaysia. Majlis penyerahan rasminya telah dilangsungkan di Excel Qhalif Learning Centre, Kajang, Selangor.
Golongan yang disasarkan ialah golongan anak-anak istimewa berusia 2 hingga 4 tahun mengalami lewat perkembangan seperti ‘speech delay’, autisme, sindrom down, disleksia dan sebagainya.

Hasil Kreativiti Pembuat Kraf Dan Ahli Malaysian Busy Book Society  (MBBS)
Kolaborasi dengan Malaysian Busy Book Society (MBBS) , terutamanya Presiden Puan Rosilawati Wahid telah membantu menyebarkan usaha murni ini kepada orang ramai dan mendapat sokongan daripada sebahagian besar ahli-ahlinya yang terdiri daripada surirumah dan peniaga kecil-kecilan. Buat masa ini terdapat 18 orang penyumbang yang telah sudi menyumbangkan hasil ‘busy book’ buatan mereka.
Program ini adalah sebahagian daripada usahasama dengan Malaysian Busy Book Society (MBBS) dengan SirapLimau.com.

Senarai Penyumbang ‘Busy Book‘ Yang Bakal Diagihkan Ke Pusat Pembelajaran Anak Istimewa Seluruh Negara
Berikut adalah senarai nama penyumbang yang telah bersusah payah menghasilkan ‘busy book’ yang sangat menarik dan comel!

NO.
NAMA
AKAUN MEDIA SOSIAL

1.
Nuraimie Shazren
Facebook Page: nuraimie shazren bt zainal bahari
Instagram : handmade_by_amyshazren

2.
Iryani binti Daud
Facebook Peribadi: Eiryannie Daud
Facebook Page: bzbookbykms
Instagram : bzbook_by_kms

3.
Siti Nor Fazruaini Rusli
Facebook Page : Softbook Hijaiyah

4.
Siti Halijah Binti Mohd Saleh
Facebook Peribadi : Siti Halijah
Facebook Page: Ieja Craft’s

5.
Nurul Huda Binti Ahmad
Website: Tulippetals.com
Facebook page: Tulip Petals
Instagram: TulipPetalsCraft
Whatsapp: 011-14999711

6.
Nor Fatihah Binti Muhammad Jaki
Facebook Peribadi: Nor.fatihah.73
Facebook Page: busybookpvcleather
Instagram: busybookpvcleather_iqbb

7.
Siti Haryani
Facebook Page: yaniso cute craft
Blog: yanisocutecraft.blogspot.com
Instagram: yanizyanis

8.
Umairah ahmad jamaah
Facebook Peribadi: umairah jamaah
Facebook Page: booku cbook

9.
Ida Susilawati Bt Masduki
Facebook Page: House Of ummi
Instagram: HOUSE OF UMMI CRAFT
Whatsapp: 013-8042930

10.
Norlaili Zakaria
Facebook peribadi / Instagram : Laily Zakaria
Facebook Page : Laiez Craft

11.
Noor Haizan Baharuddin
Facebook Page: imakecraft
Instagram : imakecraft
Email : [email protected]
Whatsapp : 016 -7755 164

12.
Nuruljannah binti Kintan
Whatsapp: 018-212 5256
Instagram: shinnahashoppe
Facebook Peribadi : Jannah Shinnaha
Facebook Page: Shinnaha Shoppe

13.
Siti Afiqah Binti Yosri
Facebook Peribadi: SITI AFIQAH
Facebook Page: CRAFT EIKA’S IDEAS
Whatsapp: 011-32090077

14.
Siti Fatimah Ibrahim
Facebook Page: MyHomeschool
Facebook Peribadi: Siti Fatimah

15.
Nasira Binti Mading
Facebook Peribadi : Nasira Hj Mading
Instagram: nasiramading_ira0308
Whatsapp : 0138706718

16.
Norhayati binti Hassan
Facebook Peribadi: Chieq T Hassan (Part Time Crafter)
Whatsapp: 012-341 2682

17.
Nurul Faiza binti Tuban
Website: Edutoysworld.com
Facebook page: Edutoysworld
Instagram: edutoysworld
Whatsapp: 012-7752910
Email: [email protected]

18
Rosilawati binti Wahid
Blog : www.nice2craft.com , rosilawatiwahid.blogspot.com
Facebook Peribadi: rosilawatiwahid
Facebook Page : nice2craft
Instagram : nice2craft, rosilawatiwahid
Whatsapp : 0123013341
Email : [email protected]

Mengenai Malaysian Busy Book  Society (MBBS)Malaysian Busy Book Society (MBBS) diwujudkan bagi berkongsi minat serta bertukar-tukar pandangan tentang pembikinan ‘busy book’ secara online.
Penubuhannya juga bertujuan memudahkan rujukan dan bertindak sebagai platform untuk berkongsi pengalaman agar dapat dimanfaatkan oleh semua, terutamanya mereka yang baru berjinak-jinak dalam pembuatan ‘busy book’.Maklumat lanjut boleh didapati di https://www.facebook.com/groups/1632465643688115/